Dasar Perhutanan Malaysia satukan semua negeri dalam melestarikan perhutanan

KUALA LUMPUR 21 Mac . – Tan Sri Muhyiddin Yassin berkata Dasar Perhutanan Malaysia yang dilancarkan hari ini menyaksikan penyatuan julung kali semua negeri di Malaysia dalam bidang perhutanan negara yang menjangkau usia 120 tahun.

Perdana Menteri berkata semua negeri bersetuju menerima dasar itu yang menggariskan hala tuju jelas sektor perhutanan dalam mendepani cabaran baharu di peringkat domestik dan antarabangsa pada mesyuarat Majlis Tanah Negara (MTN) ke-78 yang diadakan 29 Januari lepas.

“Saya ingin tekankan bahawa Dasar Perhutanan Malaysia ini adalah dasar kita bersama. Kita semua harus bertindak dan memainkan peranan yang lebih aktif sebagai ejen konservasi dan penggerak pembangunan sosioekonomi negara.

“Saya berharap agar usaha bersama kerajaan persekutuan dan kerajaan negeri dalam melaksanakan kelima-lima objektif Dasar Perhutanan Malaysia akan terus padu bagi mencapai sasaran yang dihasratkan,” katanya.

Majlis itu turut dihadiri Menteri Tenaga dan Sumber Asli Datuk Seri Dr Shamsul Anuar Nasarah, manakala menteri-menteri besar dan ketua-ketua menteri menyertainya secara maya.

Muhyiddin yang mengakui pembangunan tidak dapat dielakkan bagi Malaysia mencapai hasrat menjadi negara maju, turut berkata kerajaan amat serius berhubung pengurusan hutan secara bertanggungjawab dan berkekalan dalam melaksanakan program pemuliharaan.

“Sebagai sebuah kerajaan yang bertanggungjawab dan prihatin, pelbagai usaha diambil bagi memenuhi komitmen yang diikrarkan semasa Sidang Kemuncak Bumi pada 1992 di Rio de Janeiro, Brazil dengan mengarusperdanakan pengurusan biodiversiti dalam pembangunan negara

“Daripada keseluruhan kawasan berhutan di Malaysia, hanya 1.7 peratus adalah kawasan hutan terosot. Sejak 2016, seluas 1,859 hektar kawasan terosot dipulihkan dengan peruntukan sebanyak RM152.82 juta,” katanya.

Perdana menteri berkata kos bagi mengekalkan dan memelihara kawasan hutan negara yang merangkumi 55.3 peratus atau 18.27 juta hektar daripada keluasan keseluruhan negara, adalah sangat besar dan dianggarkan RM6 bilion diperlukan untuk tujuan itu.

Sehubungan itu, katanya pelbagai instrumen kewangan khusus diwujudkan termasuk Tabung Amanah Konservasi Sumber Asli Nasional, Tabung Amanah Kumpulan Wang Pembangunan Hutan di bawah kerajaan-kerajaan negeri di Semenanjung Malaysia dan terbaharu Malaysia Forest Fund (MFF) yang ditubuhkan tahun lalu.

Muhyiddin berkata melalui MFF, negara dijangka menerima dana sebanyak US$100 juta dalam tempoh tujuh tahun akan datang yang akan disalurkan kepada kerajaan negeri untuk tujuan konservasi hutan termasuk perhutanan sosial bagi meningkatkan taraf sosioekonomi Orang Asli dan komuniti setempat.

Katanya berdasarkan laporan Pertubuhan Makanan dan Pertanian Pertubuhan Bangsa-Bangsa Bersatu (FAO), Malaysia adalah antara 25 negara sedang membangun yang mempunyai litupan hutan yang tinggi dan kegiatan penyahutanan yang rendah.

Perdana menteri turut melahirkan penghargaan terhadap komitmen yang ditunjukkan kerajaan-kerajaan negeri dalam mewartakan Kawasan Sensitif Alam Sekitar iaitu Hutan Simpanan Kekal, kawasan perlindungan, Rizab Hidupan Liar dan kawasan berkepentingan antarabangsa.

Pada masa sama, beliau menyeru kerajaan-kerajaan negeri meningkatkan usaha mewartakan dan mengekalkan kawasan-kawasan berhutan, terutama kawasan koridor ekologi Central Forest Spine (CFS) dan Heart of Borneo (HoB).

“Rancangan Fizikal Negara Keempat (RFN4) yang sedang dimuktamadkan turut memberi penekanan kepada CFS bagi menjamin kesinambungan landskap hutan menerusi penubuhan koridor ekologi baharu.

“Pendekatan ini berupaya mengurangkan konflik manusia dan hidupan liar serta membolehkan pergerakan bebas hidupan liar, khususnya spesies-spesies ikonik negara yang diancam kepupusan,” katanya.

Menyentuh mengenai spesies terancam, Muhyiddin menyeru kerajaan negeri mewartakan kawasan habitat harimau Malaya sebagai Hutan Simpanan Kekal atau Rizab Hidupan Liar di negeri masing-masing.

Katanya beliau risau jika tindakan luar biasa itu tidak dilakukan sekarang negara pasti akan kehilangan spesies ikonik terutamanya harimau Malaya buat selama-lamanya.

Terdahulu, Muhyiddin menanam pokok resak atau nama saintifiknya Vatica yeechongii yang dinamakan bersempena mendiang Chan Yee Chong (1946-2013), pakar pengecaman pokok hutan, sebagai simbolik pelancaran dasar itu dan Sambutan Hari Hutan Antarabangsa Peringkat Kebangsaan 2021.


Malaysia terus perjuang isu penting di peringkat global

NEW YORK, 26 September – Malaysia akan terus memperjuang isu penting di pelbagai forum antarabangsa terutama yang berkaitan penindasan rakyat Palestin, situasi di Myanmar, ekonomi negara membangun dan reformasi Pertubuhan Bangsa-Bangsa Bersatu (PBB).

Perdana Menteri Datuk Seri Ismail Sabri Yaakob, yang menyifatkan misi mengetengahkan isu terbabit di Perhimpunan Agung PPB (UNGA) ke-77 di sini berjaya, berkata Malaysia sudah sekian lama konsisten dalam memperjuang nasib rakyat Palestin.

“Malaysia akan teruskan sokongan kepada Palestin sehinggalah kekejaman terhadap mereka diberhentikan dan menubuhkan negara sendiri.  Kita kecewa isu Palestin masih tidak selesai walaupun sudah ada tiga resolusi PBB,” katanya pada sidang media di akhir lawatan kerja empat hari ke New York.

Pada Jumaat lepas, Perdana Menteri menyampaikan Kenyataan Negara di UNGA yang menyentuh isu Palestin, konflik di Ukraine, kemelut di Myanmar sehingga menyebabkan Malaysia terpaksa menerima kira-kira 200,000 pelarian etnik Rohingya dan perlunya reformasi PBB yang kini dianggap tidak mampu menyelesaikan pelbagai konflik berterusan di seluruh dunia.

“Kebanyakan negara bertindak begitu cepat dalam kes di Ukraine. Malaysia mahu tindakan yang sama diambil bagi menyelesaikan isu di Palestin. Israel perlu berhenti menjadi sebuah entiti Apartheid!” kata Ismail Sabri yang akan melakukan lawatan kerja ke Emiriah Arab Bersatu mulai Isnin.

Beliau juga berkata komuniti antarabangsa perlu segera bertindak menyelesaikan krisis politik di Myanmar yang memburukkan lagi keadaan berjuta-juta pelarian Myanmar namun PBB seolah-olah ‘lepas tangan’ dan menyerahkan kepada ASEAN untuk menyelesaikannya.

Pada perhimpunan tahunan yang dihadiri lebih 150 negara, Ismail Sabri berkata gesaan supaya reformasi badan dunia itu dilakukan segera terutama menghapuskan kuasa veto mendapat maklum balas positif beberapa pemimpin termasuk Setiausaha Agung PBB Antonio Guterres.

“Sepatutnya prinsip satu negara satu undi diberi keutamaan tetapi apa yang berlaku ialah suara 193 negara anggota PBB tidak penting kerana lima negara yang mempunyai kuasa veto boleh membatalkan apa sahaja resolusi yang dibawa,” katanya.

Mengenai cadangan beliau supaya PBB mewujudkan Mekanisme Kerjasama Monetari Antarabangsa bagi menangani pelbagai isu ekonomi antaranya cengkaman inflasi yang melanda dunia, Perdana Menteri berkata walaupun bank pusat berhak menaikkan kadar faedah, kesan terhadap negara lain juga perlu diberi perhatian.

“Misalnya apabila Amerika Syarikat menaikkan kadar faedah, ia memberi kesan bukan sahaja kepada Malaysia tetapi juga negara lain. Apa yang kita mahu ialah koordinasi atau pertimbangan sebelum langkah seperti ini diambil,” katanya.

Ketika berucap di UNGA, Perdana Menteri berkata cadangan penubuhan mekanisme itu adalah bagi membina sistem yang lebih efektif, adil dan mampu mengimbangi keperluan pembangunan sejagat.


Dua kenderaan dipercayai tertimbus dalam kejadian tanah runtuh di Simpang Pulai-Cameron Highlands

IPOH, 2 Dis – Dua kenderaan dipercayai tertimbus dalam kejadian tanah runtuh di Seksyen 27 hingga Seksyen 30, selepas Pos Raya di Jalan Simpang Pulai-Cameron Highlands di sini hari ini.

Beliau berkata difahamkan terdapat sebuah lori dan sebuah kereta tertimbus dan sepasukan anggota dan pegawai dari Balai Bomba dan Penyelamat Simpang Pulai dikerahkan bagi kerja-kerja menyelamat.

“Setakat ini seorang pemandu lori memberi respons daripada runtuhan berkenaan dan pihak bomba sedang menjalankan kerja mengalihkan tanah runtuh dan menyelamat semua mangsa terlibat,” katanya ketika dihubungi Bernama hari ini.

Beliau berkata jumlah mangsa terlibat masih belum dapat dipastikan setakat ini dan kejadian itu juga menyebabkan laluan utama ke Cameron Highlands di kedua-dua arah ditutup kepada semua kenderaan. – BERNAMA


Kuantan kini Bandar Raya, Agong titah kesejahteraan rakyat diutamakan

KUANTAN 21 Feb. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengisytiharkan Kuantan, ibu negeri Pahang, sebagai bandar raya dalam majlis bersejarah hari ini.

Al-Sultan Abdullah dalam titah Diraja, menzahirkan hasrat mahu melihat Kuantan yang mula wujud pada pertengahan kurun ke-19 menerusi sistem penubuhan Kuantan Sanitary Board pada 1 Ogos 1913 terus mencipta lebih banyak kejayaan sebagai sebuah bandar raya yang unggul.

“Namun, penubuhan sebuah bandar raya bukanlah semata-mata pada nama. Justeru, dalam meniti hari-hari mendatang, kerajaan negeri beta dan Majlis Bandaraya Kuantan hendaklah sentiasa menumpukan usaha ke arah peningkatan kesejahteraan dan perkhidmatan yang mengutamakan rakyat.

“Marilah kita berdoa pada hari yang bersejarah ini semoga bandar raya Kuantan menjadi menjadi sebuah bandar raya unggul dan sentiasa berada dalam perlindungan Allah S.W.T,” titah Seri Paduka.

Al-Sultan Abdullah yang juga Sultan Pahang terdahulu berkenan mencemar duli menyempurnakan Majlis Pemasyhuran Bandaraya Kuantan di Kompleks Bandaraya Kuantan di sini, yang berlangsung dalam suasana sederhana, mematuhi prosedur operasi standard (SOP) Perintah Kawalan Pergerakan Bersyarat (PKPB) yang berkuat kuasa di Pahang.

Raja Permaisuri Agong Tunku Hajah Azizah Aminah Maimunah Iskandariah turut berangkat, diiringi anakanda-anakanda Seri Paduka Baginda Berdua termasuk Pemangku Raja Pahang Tengku Hassanal Ibrahim Alam Shah Al-Sultan Abdullah.

Hadir sama ialah Perdana Menteri Tan Sri Muhyiddin Yassin dan isteri Puan Sri Noorainee Abdul Rahman, Menteri Besar Pahang Datuk Seri Wan Rosdy Wan Ismail, Menteri Perumahan dan Kerajaan Tempatan Datuk Zuraida Kamaruddin, Menteri Komunikasi dan Multimedia Datuk Saifuddin Abdullah serta barisan pentadbiran negeri Pahang.

Pada majlis itu, Al-Sultan Abdullah juga berkenan melantik Yang Dipertua (YDP) Majlis Perbandaran Kuantan (MPK) Datuk Hamdan Hussin sebagai Datuk Bandar pertama Kuantan, selain berkenan merasmikan Kompleks Bandaraya Kuantan. Kuantan diisytiharkan sebagai ibu negeri pada 27 Ogos 1955.

Sementara itu, Wan Rosdy pada ucapannya menyifatkan keberangkatan Seri Paduka Baginda ke majlis itu sebagai mengimbau sejarah perubahan status daerah Kuantan kerana mengulangi peristiwa lebih 40 tahun lalu, iaitu semasa Kuantan dinaik taraf daripada bandaran kepada majlis perbandaran pada 1 Sept 1979.

“Ketika itu, Seri Paduka yang masih bujang, usia baharu mencecah 20 tahun telah berangkat sebagai Pemangku Raja Pahang dalam pakaian sut berwarna biru muda menyempurnakan pelancaran majlis tersebut dan hari ini, selepas lebih empat dekad, berangkat menyempurnakan pemasyhuran sebagai bandar raya.

“Patik juga menjunjung kasih kepada sumbangan besar Almarhum Sultan Ahmad Shah Al-Musta’in Billah yang semasa hayat baginda, dari semasa ke semasa, memandu sendiri kenderaan sambil meninjau keadaan dan kemajuannya. Kejayaan Kuantan hari ini, juga banyak terhutang kepada pemerintahan dan pentadbiran yang lepas,” katanya.

Wan Rosdy juga menyatakan kesediaan beliau bersama jentera pentadbiran negeri untuk berusaha sebaiknya dalam menjunjung titah Seri Paduka Baginda berhubung hasrat melihat Kuantan mencapai lebih banyak kejayaan.

Sementara itu, Hamdan yang bergelar YDP MPK sejak 19 Jun 2019 dalam sumpah jawatannya berjanji akan melaksanakan tanggungjawab sebagai Datuk Bandar dengan penuh berintegriti, jujur dan amanah serta mengharamkan rasuah bagi dirinya selain akan mendedahkan mereka yang mengamalkan rasuah.


Tular Aidilfitri 2 Mei tidak sahih

AYER KEROH 26 April – Umat Islam di negara ini diingatkan supaya tidak terpengaruh atau percaya dengan tular di media sosial kononnya Aidilfitri tahun ini akan disambut pada Isnin, 2 Mei depan.

Balai Cerap Al-Khawarizmi menerusi Facebook rasminya memaklumkan sebarang pemakluman awal adalah tidak benar sehinggalah keputusan rukyah pada 29 Ramadan 1443H diterima dan selesai dilakukan.

“Kaedah penetapan awal bulan Islam di Malaysia adalah secara imkanurukyah (rukyah dan hisab). Rukyah dilakukan pada petang 29 Ramadan 1443H di lokasi-lokasi yang telah ditetapkan diseluruh Malaysia.

“Hasil keputusan rukyah akan dilaporkan pada Pejabat Penyimpan Mohor Besar Raja- Raja. Hasil keputusan rukyah akan dilaporkan oleh Penyimpan Mohor Besar Raja-Raja pada malam 29 Ramadan 1443 H.

Terdahulu tular di media sosial meminta umat Islam agar melakukan persiapan berikutan tarikh Aidilfitri dijangka berubah dan awal sehari iaitu pada 2 Mei.

“Walaubagaimanapun tetap bergantung penuh kepada pengumuman penyimpan mohor besar raja. Di pihak kita mohon ‘stanby’ (bersedia) takut panik pula jika diumumkan Raya 2 haribulan nanti,” katanya.

Sementara itu dalam perkembangan berkaitan Jabatan Mufti Negeri Melaka akan menganjurkan Majlis Cerapan Rasmi Hilal Syawal Peringkat Negeri Melaka 1443H/2022M di Kompleks Falak Al-Khawarizmi, Kampung Balik Batu, Tanjung Bidara pada 1 Mei depan.


The many shades of the Ferringhi

THE Ferringhi, Farang, and Franks have their origins at a particular moment in history, geography, and identity formation. It is an ethnography, of not only a Malay marker of the European, but by other societies that have come into contact with the natives of “the northern quadrant” where “the sun is far from the zenith – increasingly far the farther north they go – such as the Slavs, the Franks, and other nearby nations,” thus described the encyclopedist Masᶜūdī (d. 956-957). It is a cultural boundary, originally separating the Islamic world from Europe.

The Ferringhi is an example of new knowledge in the Tanah Air, much from such works, as well as encounters and narratives from the land of the Franks. This new knowledge comes from the new science of “jughrafia” after the Greek.

The Ferringhi is the Malay reference to the European. The Ferringhi appears in classical Malay texts, variably spelt in Rumi as Ferenggi, Ferringi, Peringgi or Pringgi.

The many versions of the Ferringghi then appeared in what was then called Asia Minor, through the Indo-Persian world, and in littoral societies from East Africa to the Malay Archipelago and further east.

It was from the German word from which France derives its name, hence the Franks, referring to the empire by that name ruling a large part of Europe, in what is now France, Germany, Switzerland, Italy and Austria for centuries. These were the places from where a large number of the Crusaders came from. They were called Franks. To the Arabs, all Europeans are associated with the word “Frank,” hence Firinja, Firinjah (plural), Firinji (singular); Ifranj, Afranj (another plural term), and Ifranji, Afranji, denoting the singular.

To the Greeks, who are located outside the “Frankish empire,” it is Frangos, Firanja. To the Turks, it is Ifrangi . In Syriac, referring to “a European” coming from Western Europe, the word is Frang. In Ethiopean it is Faranj.

As Arab traders travelled toward the east, to the Indian subcontinent and beyond the Malay Archipelago, the term became incorporated into the languages of the communities and groups residing along the coast of the Indian Ocean, and Indo-China. Among the Malays, it was initially used to describe the Portuguese, but later used for all “whites.”

And Batu Ferringhi in Pulau Pinang is not unrelated to the Europeans. My memory of the origin of the place is that it means “Portuguese” or “foreigner’s rock”. This fairly rocky stretch of beaches on the northern edge of the island, popular for picnics, and camping, was where ships from the West, where the Malays then called “orang dari atas angin” (those above the wind) would stop over to replenish their supplies (of fresh water). We know for sure that the Portuguese had anchored there and explored the island based on a description of its name in earlier maps – Pulo Pinaom. That is Portuguese for the betel-nut island.

“Batoo Fringy” was also noted as the place where Batu Ferringghi now stands. The Malays on the island and in mainland Kedah (Gunung Jerai is in close proximity and much visible on a clear day) would have encountered the Ferringhi there, not only the Portuguese, but also other Europeans. The moniker itself depicts an early encounter between East and West. In the Malay narrative, the Ferringhi was largely seen in neutral terms.

In Cambodia and among the Khmers, the foreigner white is the Barang, while the Vietnamese version is Pha-rang, or Pha-lang-xa. And even down in the southern Pacific, the Samoans and the Maoris use words such as Paalagi, Papalangi, Vaalagi or Papa-‘aa.

In Tamil, the foreigner is variably called Farengi, Firangi, Pirangi or Parangiar; while it is Farangi or Parangki in Malayalam. There is a town in Tamil Nadu called Parangipettai, formerly Porto Novo (a Portuguese name) on the north bank of the Vellar river.

The Persians call Afrang, Faranj, Ferang, Ferangi, Feringhi, Farang and Farangi. Interestingly, the Thai Farang is borrowed from Farsi. The Thai Farang has a place in contemporary Thai intellectual and popular thought. The idea of the Farang is seen as “the wicked Other of the Thai.” And during the Vietnam War, Thailand witnessed many American soldiers, and among them, the Black Farang. Significantly, while there is the “us-them” distinction in the Thai Farang, there is no presumption of moral or cultural superiority in the categorization of the Malay Ferringhi as the other.

Malay accounts of the arrival of the Ferringi are generally morally neutral. To the Melaka Malays, or the various Malays in the Malay Archipelago from Acheh to the Maluku, the Europeans presented just another element of arrival – all were always welcome.

Unlike the Japanese or the Chinese, the Europeans who arrived on their shores are termed as Southern barbarians. Even elephants brought in by the Portuguese as gifts to the Japanese in Kobe circa 1600 were viewed with much suspicion. In some languages, the moniker was used derogatorily for Europeans. This happened in the Hindi Farenghi, and Firangi in British India.

**Prof. Dato’ Dr. Ahmad Murad Merican is Professor of Social and Intellectual History with the International Institute of Islamic Thought and Civilization, International Islamic University (ISTACIIUM). He is a Senior Fellow with the Southeast Asia Research Centre and Hub at De La Salle University, Manila, the Philippines.


K-KOMM: Berita palsu tular 29 Mac

KUALA LUMPUR, 29 Mac – Berikut adalah penafian berita tular dalam media sosial oleh agensi yang bertanggungjawab melalui kenyataan media Pasukan Respons Pantas Kementerian Komunikasi dan Multimedia (K-KOMM) hari ini.

Majlis Keselamatan Negara (MKN) menafikan poster yang mengandungi kenyataan rakyat tidak wajib lagi memakai pelitup muka bermula hari ini (29 Mac) seperti yang tular di media sosial.

MKN menegaskan bahawa poster tersebut merupakan kenyataan palsu dan orang ramai dinasihat tidak mudah percaya dengan maklumat palsu, sebaliknya menjadi warga digital bijak dan bertanggungjawab.


Mangsa banjir di Kelantan, Terengganu terus meningkat pagi ini

KUALA LUMPUR 27 Feb – Jumlah mangsa banjir yang berada di pusat pemindahan sementara (PPS) di Terengganu dan Kelantan terus mencatatkan peningkatan pagi ini.

Di TERENGGANU, jumlah penduduk terjejas banjir meningkat kepada 4,335 orang daripada 1,287 keluarga pagi ini berbanding 3,334 orang daripada 931 keluarga malam tadi.

Ketika ini, terdapat 89 pusat pemindahan sementara (PPS) beroperasi di lapan daerah di Terengganu iaitu 22 di Setiu, Kemaman (21), Besut (19), Hulu Terengganu (14), Kuala Nerus (lima), Dungun (lima), Kuala Terengganu (dua) dan Marang (satu).

Sekretariat Jawatankuasa Pengurusan Bencana Negeri memaklumkan jumlah tertinggi mereka yang dipindahkan ke PPS masih di daerah Kemaman iaitu 2,152 orang, diikuti Setiu (802), Hulu Terengganu (637), Besut (370), Kuala Nerus (173), Dungun (138), Kuala Terengganu (58) dan Marang (lima).

Jabatan Pengairan dan Saliran melalui portal rasmi info banjir https://publicinfobanjir.water.gov.my melaporkan tujuh sungai di empat daerah masih melepasi paras bahaya pagi ini iaitu Sungai Nerus, Sungai Setiu dan Sungai Chalok di daerah Setiu; Sungai Berang dan Sungai Telemong (Hulu Terengganu), Sungai Besut (Besut) dan Sungai Kemaman (Kemaman).

Di KELANTAN, jumlah mangsa banjir meningkat kepada 3,222 orang daripada 1,034 keluarga setakat 8 pagi ini berbanding 2,993 orang daripada 881 keluarga, semalam.

Aplikasi Info Bencana Jabatan Kebajikan Masyarakat (JKM) memaklumkan sebanyak 33 PPS dibuka melibatkan lima jajahan iaitu 10 di Pasir Mas, masing-masing sembilan di Kuala Krai dan Tanah Merah, empat di Jeli manakala satu di Pasir Puteh.

Sementara itu, portal rasmi info banjir JPS memaklumkan dua sungai utama di Kelantan berada pada paras bahaya iaitu Sungai Kelantan di Temangan, Machang dengan merekodkan bacaan 21.38 meter (m) dan Sungai Golok di Kampung Jenob, Tanah Merah (25.05 m).


Remaja 13 tahun antara 18 ditahan disyaki curi kenderaan

Ketua Polis Daerah Kuching ACP Ahsmon Bajah berkata modus operasi kesemua lelaki berusia 13 hingga 42 tahun itu adalah menyasarkan kediaman dan tempat letak kenderaan awam antara 4 hingga 8 pagi.

“Suspek didapati menggunakan alat pemutar skru yang diubahsuai berbentuk T, satu kunci induk serta pelumpuh dengan memfokus kepada kenderaan yang tiada kunci tambahan,” katanya pada sidang media di Ibu Pejabat Polis Daerah Kuching di sini hari ini.


Penyelidik UMT inovasikan roti lebah sebagai bahan utama bar tenaga

KUALA NERUS 7 Feb. – Roti lebah daripada lebah kelulut yang sering kali dibuang, kini diinovasikan menjadi bahan utama dalam penghasilan bar tenaga segera melalui hasil kajian seorang penyelidik Universiti Malaysia Terengganu (UMT).

Produk ‘Bee Ready Energy Bar’ itu diilhamkan pensyarah Fakulti Sains dan Sekitaran Marin UMT Prof Madya Dr Wan Iryani Wan Ismail setelah menjalankan penyelidikan selama lima tahun sejak 2016.

“Ketika melakukan kerja penyelidikan di lapangan, saya dapati roti lebah tidak dimanfaatkan sepenuhnya oleh penternak dan ada sesetengahnya dibuang begitu sahaja.

“Masyarakat hanya tertumpu kepada madu dan propolis kerana tidak mengetahui bahawa roti lebah itu mempunyai pelbagai khasiat untuk kesihatan manusia,” katanya ketika ditemui pemberita selepas majlis pelancaran produk itu dan penyerahan lesen hak cipta intelek antara UMT dan Bayu Gagah Marketing Sdn Bhd yang diadakan secara dalam talian, di sini hari ini.

Wan Iryani berkata, beliau memperoleh geran bernilai RM120,000 untuk menjalankan kajian mengenai roti lebah dan mendapati bahan itu mempunyai kandungan antioksida yang tinggi dan sesuai untuk dijadikan sebagai makanan segera.

“Saya harap hasil kajian ini dapat meningkatkan nilai komersial roti lebah kelulut dan seterusnya menjana pendapatan golongan penternak di Malaysia,” katanya.

Ditanya mengenai keistimewaan ‘Bee Ready Energy Bar’, Wan Iryani berkata formulasi bar rekaannya itu pertama di dunia yang menggunakan roti lebah sebagai bahan utama.

“Selain itu, ia lebih berkhasiat, tanpa gula, pengawet dan pewarna tiruan, kaya dengan protein, vitamin, mineral, asid amino dan karbohidrat. Malah, dapat menghasilkan tenaga dua kali ganda berbanding produk lain di pasaran,” katanya.

Wan Iryani yang juga Ketua Projek Jawatankuasa Penyediaan Pelan Pembangunan Industri Kelulut Negara 2020-2030 berkata bar tenaga itu juga sesuai untuk individu yang mempunyai jadual kerja yang padat seperti pelajar, atlet atau individu yang suka melakukan aktiviti sukan lasak termasuk berbasikal dan mendaki gunung.

“Ia juga sesuai dijadikan makanan untuk petugas barisan hadapan ketika menjalankan tugas menghadapi wabak COVID-19 dan untuk mangsa bencana yang ditempatkan di pusat pemindahan sementara,” katanya menambah bar berkenaan membekalkan nutrisi dan tenaga yang diperlukan sepanjang hari.


Malaysia Little League 2022 gilap bakat si cilik

BANDARAYA MELAKA 6 Oktober – Seramai 2,016 murid, pelajar dan pengawai pasukan terbabit dalam penganjuran Malaysia Little League 2022 Peringkat Negeri Melaka.

Exco Pembangunan Belia, Sukan dan Badan Bukan Kerajaan (NGO) negeri VP Shanmugam berkata, liga anjuran Jabatan Belia dan Sukan (JBS) bersama rakan strategik, Jabatan Pendidikan Negeri itu mampu menjadi medan untuk melahirkan bakat baharu bola sepak.

Katanya, pembabitan pemain bawah 16 dan 12 tahun secara tidak langsung membuka peluang meningkatkan daya saing dan semangat kompetitif dalam kalangan pasukan yang bertanding.

“Pertandingan ini adalah cetusan idea Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, dalam pembangunan sukan bola sepak di Malaysia.

“Perlawanan dilaksanakan di peringkat daerah dan negeri dengan melibatkan tujuh kawasan, namun kali ini terpaksa dihadkan kepada lapan pasukan sahaja bagi setiap Pejabat Pendidikan Daerah (PPD),” katanya.

Beliau berkata, demikian ketika berucap merasmikan Pelancaran Malaysia Little League 2022 Peringkat Negeri Melaka di Stadium Hang Tuah, di sini, malam tadi.

Hadir sama, Pengarah JBS Negeri Melaka Khairul Adri Rosli dan Exco Wanita Persatuan Bolasepak Malaysia (FAM) Dr Siti Faidul Maisarah Abdullah.

“Kerjasama erat sebegini pasti akan mengubah landskap sukan di Negeri Melaka kerana kita dapat melahirkan bakal jaguh dan permata bersinar dalam sukan bola sepak.

Bersempena pelancaran itu turut berlangsung perlawanan persahabatan di antara Akademi Tunas Wanita dan KR Football Academy, menyaksikan Akademi Tunas Wanita memang dengan jaringan 1-0.


MAQIS rampas 63 tan makanan ikan dari Oman bernilai RM240,000

SHAH ALAM 1 Sept. – Jabatan Perkhidmatan Kuarantin dan Pemeriksaan Malaysia (MAQIS) Selangor merampas 63 tan makanan ikan yang diimport dari Oman di Pelabuhan Barat, Pelabuhan Klang pada Jumaat lepas.

Pengarah MAQIS Selangor Dr Tarmisal Alimin berkata makanan ikan dianggarkan bernilai RM240,000 itu dirampas hasil pemeriksaan rutin ke atas dua kontena yang dilakukan kira-kira pukul 11 pagi.

“Dua jenis makanan ikan itu dibawa masuk tanpa permit import MAQIS yang sah. Kontena berkenaan disita dan disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728).

“Jika disabit kesalahan, pengimport boleh didenda sehingga RM100,000 atau penjara tidak melebihi enam tahun atau kedua-duanya sekali,” katanya dalam satu kenyataan hari ini.

Tarmisal berkata MAQIS sentiasa memastikan pemeriksaan ke atas setiap keluaran pertanian yang diimport ke negara ini dilakukan dengan cekap dan teliti bagi menjamin ia tidak membawa sebarang serangga perosak atau penyakit serta mematuhi peraturan ditetapkan kerajaan.


MUFC nafi ‘serah’ Apek kepada JDT

KELAB Bolasepak Melaka United (MUFC) menafikan khabar angin di laman sosial kononnya penjaga gol utama pasukan, Khairul Fahmi Che Mat akan menyertai juara Liga Super tujuh kali, Johor Darul Ta’zim (JDT).

Ketua Pegawai Eksekutif MUFC Datuk Mohd Saiful Mat Sapri berkata, berita yang tersebar itu sama sekali tidak benar yang bertujuan menjejaskan persiapan pasukan.

Jelasnya, Khairul Fahmi atau mesra dengan panggilan Apek baru sahaja menandatangani kontrak baharu bersama skuad Hang Tuah sehingga 2022, sekali gus menepis spekulasi dia akan berhijrah menyertai pasukan lain untuk musim Liga Malaysia 2021.

“Buat masa ini berita itu memang palsu. Kita tidak pernah dihubungi mana-mana pihak atau JDT sendiri untuk mendapatkan Khairul Fahmi. Setakat ini memang tiada.

“Lagipun, Khairul Fahmi sudah menandatangani kontrak baharu dengan kita selama dua tahun dan dia akan kekal hingga 2022,” katanya ketika dihubungi Melaka Hari Ini.

Terdahulu, timbul spekulasi Khairul Fahmi yang juga bekas penjaga gol kebangsaan sudah disambar skuad Harimau Selatan selepas tersebarnya MyPAS permohonan JDT untuk membawa masuk Khairul Fahmi dari MUFC.

Dalam pada itu, Mohd Saiful memaklumkan kuota penyerang import baharu MUFC musim ini belum dapat diisi memandangkan pihaknya berdepan masalah untuk menandatangani pemain Croatia, Ivan Lendric dan bekas penyerang Melaka United, Marco Simic apabila gagal mencapai kata sepakat.

“Kita sudah hantar surat tawaran kepadanya dan buat masa ini kita sedang menunggu jawapan daripada pemain itu. Kita harap tiada masalah untuk membawanya beraksi buat pertama kali di Liga Malaysia.

“Namun, jika masalah sama berulang, mungkin kita terpaksa mencari pemain lain yang bersesuaian untuk mengisi kuota penyerang import yang diperlukan,” katanya lagi.


Proses pengundian individu positif COVID-19 lancar – Khairy

PETALING JAYA, 19 Nov – Proses pengundian melibatkan pesakit COVID-19 setakat tengah hari ini berjalan lancar di semua pusat pengundian, kata Menteri Kesihatan Khairy Jamaluddin.

“Sebagai contoh, di pusat pengundian ini (SK Seksyen 7 Kota Damansara), ada 10 orang yang positif COVID-19 hadir (setakat 12 tengah hari ). Pegawai saya maklumkan bahawa mereka memaklumkan bahawa positif COVID dan dibenarkan mengundi dan terus balik. Semuanya lancar,” katanya.

Menurut Khairy, pengundi yang positif COVID-19 akan menunjukkan status positif mereka di MySejahtera sebaik tiba di pusat mengundi dan terus dibawa masuk untuk mengundi, kemudian balik.

Sebelum ini, Ketua Pengarah Kesihatan Tan Sri Dr Noor Hisham Abdullah, berkata individu yang positif virus itu perlu mematuhi beberapa garis panduan untuk mengundi, termasuk penjarakan fizikal dan tidak dibenarkan menaiki pengangkutan awam.

Khairy menghadapi saingan tujuh penjuru bagi Parlimen Sungai Buloh, melibatkan calon Pakatan Harapan Datuk R. Ramanan dan Mohd Ghazali Md Hamin (Perikatan Nasional).

Turut bersaing merebut kerusi itu adalah wakil Pejuang Mohd Akmal Mohd Yusoff, Naib Presiden Parti Rakyat Malaysia (PRM) Ahmad Jufliz Faiza serta dua calon Bebas Syed Abdul Razak Syed Long Alsagoff dan Nurhaslinda Basri.


Agong perkenan empat akta diluluskan Parlimen

KUALA LUMPUR, 24 Mac – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memperkenankan empat akta yang diluluskan pada Mesyuarat Kedua Penggal Keempat Parlimen Ke-14 yang lepas.

Timbalan Yang Dipertua Dewan Rakyat Datuk Mohd Rashid Hasnon berkata ia membabitkan Akta Paten (Pindaan) 2022, Akta Kilang dan Jentera (Pemansuhan) 2022, Akta Keselamatan dan Kesihatan Pekerjaan (Pindaan) 2022 dan Akta Petunjuk Geografi 2022.

“Saya suka hendak memberitahu majlis ini iaitu Ke Bawah Duli Yang Maha Mulia Seri Paduka Baginda Yang di-Pertuan Agong dengan limpah kurnia Baginda telah memperkenankan akta-akta yang telah diluluskan oleh Parlimen ke-14 dalam Mesyuarat Kedua Penggal Keempat yang lalu,” katanya.


Industri kebudayaan dan kesenian rugi RM85 juta akibat pandemik COVID-19

PUTRAJAYA 7 April. – Penggiat industri kebudayaan dan kesenian kerugian kira-kira RM85 juta dalam tempoh setahun akibat pandemik COVID-19, demikian menurut Menteri Pelancongan, Seni dan Budaya Datuk Seri Nancy Shukri.

Berikutan perkembangan itu, beliau melihat pentingnya keperluan untuk memulihkan semula badan bukan kerajaan (NGO) kebudayaan bagi membolehkan sektor yang berkaitan seni, budaya dan warisan bergerak aktif walaupun dalam situasi serba mencabar masa kini.

Nancy dalam kenyataan hari ini, memaklumkan sebanyak RM2.21 juta diperuntukkan kepada 217 NGO pada tahun lalu bagi menyemarakkan industri seni, budaya dan warisan.

Daripada jumlah keseluruhan peruntukan yang diluluskan Jawatankuasa Panel Penilai Kebudayaan (JPPK) Kementerian Pelancongan, Seni dan Budaya (MOTAC) itu, RM1.63 juta adalah untuk 30 permohonan bantuan kegiatan persatuan, manakala RM582,500 disalurkan kepada 187 persatuan yang terkesan akibat pandemik COVID-19, katanya.

Bagi membolehkan NGO kebudayaan bergerak aktif semula dalam situasi mencabar ketika ini, Nancy memaklumkan bahawa sesi libat urus diadakan secara berperingkat bagi memberi peluang kepada NGO dan MOTAC berkongsi pendapat serta bertukar pandangan.

Dalam sesi libat urus yang diadakan antara NGO berkaitan yang hadir adalah Persatuan Seni Bangsawan Bintang Timur, Persatuan Seni dan Teater Selangor, Persatuan Pemuzik Malaysia dan Persatuan Karyawan Malaysia.

Berkongsi mengenai cadangan yang disuarakan sektor seni persembahan yang mahu lebih penonton fizikal iaitu sekurang-kurangnya 50 peratus kapasiti, Nancy berkata keperluan itu bergantung kepada situasi COVID-19 dan kelonggaran prosedur operasi standard (SOP) bagi aktiviti persembahan.

“MOTAC dari semasa ke semasa menyediakan SOP bagi membolehkan pembukaan semula sektor-sektor kebudayaan, namun keputusannya adalah tertakluk kepada Majlis Keselamatan Negara dan Kementerian Kesihatan,” kata Nancy.

Mengenai cadangan wakil industri muzik agar dana disuntik oleh Kementerian Komunikasi dan Multimedia (KKMM) dan MOTAC supaya persembahan muzik di hotel diaktifkan semula, beliau berkata perkara tersebut akan diteliti sebelum diusulkan kepada KKMM.


Bantuan wang ihsan RM1,000 diperluas untuk setiap ketua isi rumah terjejas banjir

KUALA LUMPUR, 26 Dis – Kadar Bantuan Wang Ihsan (BWI) untuk mangsa banjir akibat monsun timur laut kini ditingkatkan kepada RM1,000 daripada RM500 bagi setiap Ketua Isi Rumah (KIR) yang terjejas akibat bencana itu, kata Menteri Kewangan Tengku Datuk Seri Zafrul Abdul Aziz.

Menurutnya, sejajar dengan pengumuman oleh Perdana Menteri Datuk Seri Ismail Sabri Yaakob, jumlah BWI tersebut diberi bukan sahaja untuk ketua isi rumah di Pusat Pemindahan Sementara (PPS) tetapi turut diperluas kepada ketua isi rumah yang tidak berpindah ke pusat tersebut.

“(Berikutan penambahbaikan ini), mangsa boleh menuntut BWI setiap kali bencana menimpa berbanding sebelum ini hanya sekali semasa monsun terbabit manakala bantuan kematian kepada waris mangsa dinaikkan daripada RM5,000 kepada RM10,000,” katanya.

Beliau berkata demikian dalam laporan kemas kini Kementerian Kewangan hari ini yang menyenaraikan peruntukan dan langkah tambahan diambil kerajaan bagi menangani banjir pada tahun ini.

Dalam pada itu, kementerian itu berkata, bagi menyegerakan pemberian BWI kepada mangsa banjir, Agensi Pengurusan Bencana Negara (NADMA) pada 24 Dis, 2021, telah menyalurkan peruntukan awal BWI sebanyak RM26.9 juta kepada semua negeri yang terjejas.


‘Kafe Bas’ Klebang kini tinggal sejarah

KLEBANG 15 Mac – ‘Kafe Bas’ yang dahulunya pernah menceriakan suasana Dataran 1Malaysia Klebang kini hanya tinggal sejarah selepas semuanya bakal dilupuskan tidak lama lagi.

Tindakan itu dilakukan susulan aduan orang ramai yang kecewa melihat keadaan kawasan itu yang terbiar usang dan menjadi tempat pembuangan sampah.

Pengerusi Jawatankuasa Pembangunan dan Keselamatan Kampung (JPKK) Klebang Besar Datuk Mohd Yusof Abu Hasan, lapan bas ikonik Melaka yang ditempatkan di situ untuk dijadikan kafe sebelum ini tidak lagi berfungsi seperti diharapkan.

Sebaliknya, bas berkenaan hanya dijadikan stor penyimpanan barang oleh sebahagian penjaja dan tidak dijaga dengan baik sehinggakan kawasan itu mencacatkan pemandangan Klebang yang terkenal sebagai lokasi tumpuan pelancong tiap hujung minggu.

“Saya telah berhubung dengan EXCO Kerajaan Tempatan (Datuk Zaidi Attan) berhubung perkara ini dan alhamdulillah pihak Majlis Bandaraya Melaka Bersejarah (MBMB) akan memulakan kerja pelupusan bas ini dengan kadar segera.

“Kita terpaksa memohon tindakan itu dilakukan kerana situasi di kawasan ini bertambah buruk saban hari sehinggakan kawasan bas yang ada dijadikan sarang maksiat, penyalah gunaan dadah dan lebih buruk menjadi tapak pembuangan sampah.

“Kita mahu kawasan ini yang terkenal sebagai lokasi tumpuan pelancongan dijaga sebaiknya demi menjaga imej Melaka yang bersih dan sebuah bandaraya mampan berteras teknologi hijau,” katanya.

Sementara itu, seorang peniaga Nurul Huda Ahmad, 31 bersetuju bas-bas usang itu dilupuskan kerana ia sudah tidak relevan dengan kawasan tersebut.

Katanya, sewaktu berniaga di dalam ‘kafe bas’ itu, dia pernah mendapat kecederaan serius apabila tempat penyedut asap jatuh dan terkena tangannya.

Malah, katanya, pelanggan juga tidak gemar makan dan minum di dalam kafe bas itu kerana keadaan tempat itu yang panas dan sempit.

Turut berkongsi pandangan sama ialah seorang lagi peniaga, Hisyam Husin, 45 yang menyuarakan harapan agar pihak MBMB dapat membangunkan sebuah tapak perniagaan baharu yang lebih sistematik.

Dia yang juga Pengerusi Persatuan Peniaga Dataran 1 Malaysia Klebang berkata, pembinaan tapak perniagaan itu perlulah lebih kukuh dan tidak bergantung kepada khemah kanopi seperti sebelum ini.

“Kita mahukan tapak perniagaan yang lebih kukuh kerana sebelum ini peniaga di sini berdepan ancaman ribut sehingga merosakkan khemah dan mengakibatkan kerugian.

“Ini kerana kawasan ini berada di pesisir pantai dan di tapak terbuka, jadi adalah lebih baik jika satu tapak perniagaan yang lebih kukuh dapat dibangunkan,” katanya.

Untuk rekod, perancangan membangunkan ‘Kafe Bas’ dan ‘Bustel’ menggunakan konsep bas-bas awam ikonik Melaka suatu ketika dahulu, telah bermula sekitar tahun 2012.


JKDM rampas minuman keras bernilai lebih RM1.65 juta

MELAKA 16 Mac. – Jabatan Kastam Diraja Malaysia (JKDM) merampas minuman keras pelbagai jenama bernilai lebih RM1.65 juta dalam serbuan di sebuah Gudang Berlesen Awam di Puchong, Selangor, minggu lalu.

Ketua Pengarahnya, Datuk Seri Abdul Latif Abdul Kadir berkata, turut ditahan dalam serbuan kira-kira jam 7.30 petang pada 9 Mac lalu itu adalah empat lelaki termasuk dua warga asing.

“Kesemua empat lelaki yang berusia antara 24 hingga 47 tahun itu ditahan ketika cuba menempatkan minuman keras yang diseludup di gudang terbabit,” katanya.

Mengulas lanjut beliau berkata, pemeriksaan pada borang mendapati barang-barang yang diisytiharkan hanya minuman keras jenis ‘beer’ tetapi muatan di sebenar terdapat arak beralkohol tinggi (liqueur).

“Modus operandi yang digunakan dalam kegiatan ini adalah memanipulasi borang Nombor 8 sebagai lakonan bagi mendapatkan minuman keras itu dari Pelabuhan Klang.

Abdul Latif berkata, siasatan lanjut mengenai individu di sebalik kegiatan ini serta ia dibawa masuk dari negara mana masih dalam siasatan pihaknya.


PDRM siasat skim pelaburan Sencapital, babitkan kerugian lebih RM6 juta

KUALA LUMPUR, 2 Mac – Polis Diraja Malaysia (PDRM) sedang menyiasat skim pelaburan ‘Sencapital’ yang dikesan menjalankan kegiatan penipuan di seluruh negara membabitkan jumlah kerugian dialami mangsa sebanyak RM6.7 juta.

Setiausaha PDRM Datuk Noorsiah Mohd Saaduddin berkata skim berkenaan yang aktif sejak hujung tahun lepas menawarkan skim pelaburan berasaskan pembelian saham dan mereka yang berminat akan dimasukkan ke dalam kumpulan WhatsApp dikenali ‘JP Morgan Business School’.

“Bagaimanapun, bermula bulan lepas, laman sesawang Sencapital tidak lagi aktif dan pelabur tidak dapat mengeluarkan wang yang dilaburkan,” katanya dalam kenyataan hari ini.

Noorsiah berkata setakat ini pihaknya telah menerima 42 laporan polis dan menggesa mangsa yang belum membuat laporan tampil berbuat demikian bagi membantu siasatan. Kes disiasat mengikut Seksyen 420 Kanun Keseksaan.

“PDRM mengingatkan orang ramai sentiasa berwaspada dan menyemak dengan terperinci sebelum menyertai sebarang skim pelaburan atau simpanan yang menjanjikan keuntungan yang terlalu lumayan.

“Dapatkan maklumat lanjut dari sumber rasmi seperti Semak Mule, Alert List oleh Bank Negara Malaysia dan Security Commission sebelum memutuskan untuk menyertai skim pelaburan yang meragukan,” katanya.


Permohonan permit iktikaf Ramadan di Haramain dibuka – Agensi Pengurusan Masjid Nabawi

KUALA LUMPUR, 29 Mac – Jemaah Umrah seluruh dunia, termasuk warga Malaysia yang kini berada di Arab Saudi sudah boleh mula menempah slot Iktikaf Ramadan 1443H di Masjidil Haram, Mekah dan Masjid Nabawi, Madinah bermula Isnin 25 Syaaban (28 Mac) sehingga 10 Ramadan (12 April).

Slot Iktikaf Ramadan 1443H akan dibuka untuk tempoh 12 hari bermula 19 hingga 30 Ramadan (21 April-2 Mei), lapor akhbar tempatan Saudi ‘Mojaznews’ memetik sumber Agensi Pengurusan Masjid Nabawi, sebuah agensi di bawah Jabatan Tertinggi Hal Ehwal Masjidil Haram dan Masjidi Nabawi.

Menurut beliau, jemaah yang berjaya membuat tempahan boleh mengambil permit mereka di kaunter khas yang akan dibuka di kedua-dua Masjid Suci berkenaan dari 16 hingga 19 Ramadan (18-21 April).

Permohonan mesti dibuat berasingan untuk kedua-dua masjid dan secara dalam talian menerusi dua portal khusus, masing-masing di https://bit.ly/3qIx6HU, bagi iktikaf di Masjidil Haram dan https://bit.ly/3Nwf4Ck di Masjid Nabawi.

Jemaah juga diingatkan agar sentiasa mematuhi syarat dan protokol kesihatan selain menjaga tata susila yang ditetapkan dalam portal berkenaan, yang antara lain mewajibkan jemaah membawa sejadah sendiri dan hanya dua pakaian Ihram.


Agong zahir ucapan takziah kepada keluarga legenda sepak takraw negara

KUALA LUMPUR 8 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada keluarga legenda sepak takraw negara, Sahak Md Yassim yang meninggal dunia, semalam.

Istana Negara menerusi laman media sosial rasminya menyatakan Seri Paduka Baginda turut menzahirkan rasa sedih dengan pemergian Allahyarham dan berharap seluruh keluarga Allahyarham sabar serta tabah menghadapi suasana sedih dan pilu ini.

“Seri Paduka Baginda amat menyanjung tinggi dan menghargai khidmat bakti, jasa serta pengorbanan Allahyarham kepada negara serta menyifatkan pemergian Allahyarham sebagai satu kehilangan besar kepada sukan sepak takraw negara.

Allahyarham yang mesra disapa Pak Sahak, 74, meninggal dunia pada jam 3.30 petang semalam di kediamannya, Taman Bunga Raya, Setapak di sini.

Berasal dari Kampung Nuri, Johol, Negeri Sembilan, bekas apit kanan negara itu pernah mewakili Malaysia dalam Sukan SEAP (Sukan SEA), Piala Emas Khir Johari, Piala Tuanku Abdul Rahman, Piala Tun Razak, Piala Tan Seri Jamil Rais dan Piala Raja Thai dan pasukan Angkatan Tentera Malaysia (ATM).

Allahyarham, yang merupakan bekas anggota tentera ketika zaman kegemilangannya dari tahun 1971 hingga 1979, merupakan legenda sepak takraw negara yang digeruni regu Thailand dan dilantik sebagai perunding Persatuan Sepak Takraw Malaysia (PSTM) tahun lalu.


Pindah 14 kubur lama berusia lebih 100 tahun

AYER MOLEK 10 November – Sebanyak 14 pusara berusia lebih 100 yang terletak di Solok Bukit Jinjang, Kampung Kandang, di sini, dipindah ke tanah perkuburan Islam baharu.

Pegawai Seksyen MAL Majlis Agama Islam Melaka (MAIM) Mohd Aisamuddin Abdul Hamid berkata, pengalihan kubur lama itu dilakukan selepas pihaknya mendapat permohonan daripada pemilik tanah untuk berbuat demikian.

“Selepas kita jalankan siasatan terdapat 14 kubur lama di lokasi ini yang mana dipercayai berusia antara 100 hingga 200 tahun. Usia kubur ini adalah berdasarkan kepada beberapa faktor termasuk batu nisan yang digunakan.

“Sebelum proses pengalihan, kita sudah membuat hebahan bagi mengenal pasti waris. Bagi proses kali ini ia membabitkan 14 pusara iaitu empat wanita dan selebihnya dalah lelaki,” katanya ketika ditemui, di lokasi pemindahan kubur berkenaan, semalam.

Menurutnya, proses pengalihan kubur itu turut membabitkan Bahagian Penguat Kuasa Jabatan Agama Islam Melaka (JAIM), MAIM, Polis Diraja Malaysia (PDRM), Majlis Bandaraya Melaka Bersejarah (MBMB) dan Kementerian Kesihatan Malaysia (KKM).

“Proses penggalian kita buat pada kedalaman antara dua hingga tiga kaki dan kita selalunya akan gunakan kaedah bau tanah selain mencari serpihan tulang ini kerana struktur tanah itu akan menghasilkan bau ‘wangi’ selain melihat keberadaan anai-anai.

“Sebelum ini proses pemindahan kubur dibuat pada waktu malam kerana serpihan tulang akan dikesan daripada cahaya yang timbul namun disebabkan kos yang agak tinggi, ia kini dibuat pada sebelah siang,” katanya.

Ujarnya, proses itu dilakukan secara sistematik dengan serpihan tulang ditemui dikafankan semula, disusun mengikut nombor agar tidak tertukar dan dikebumikan semula di lokasi baharu.


Muhyiddin kupas isu COVID-19, pelaksanaan PKP dalam temu bual eksklusif Bernama TV, RTM

Program Bicara Khas Cabaran Pandemik COVID-19 Eksklusif Bersama-sama YAB Perdana Menteri itu turut akan menyentuh persoalan konsistensi prosedur operasi standard (SOP) dan mekanisme penetapannya, kelangsungan ekonomi negara pada era pandemik serta momentum Program Imunisasi COVID-19 Kebangsaan.

Diterbitkan secara kerjasama Radio Televisyen Malaysia (RTM) dan Pertubuhan Berita Nasional Malaysia (Bernama), temu bual eksklusif yang dihoskan oleh Wan Syahrina Wan Ab Rahman daripada Bernama TV bersama Terrence Dass (RTM) itu akan menemui penonton pada  9 malam esok (23 Mei).

Bernama TV juga akan menyiarkan siaran ulangan temu bual eksklusif itu pada 2 pagi, 8 pagi dan 4 petang Isnin (24 Mei), 12 tengah malam Selasa (25 Mei) serta 9.30 pagi dan 5 petang Rabu (26 Mei).


COVID 19: Dua lagi sekolah di Terengganu ditutup

KUALA NERUS 5 Okt. – Dua buah sekolah di Terengganu ditutup mulai hari ini hingga 11 Oktober berikutan terdapat pelajar dan muridnya disahkan positif COVID-19.

Pengarah Jabatan Pendidikan Negeri Terengganu Salim Ab Ghani berkata dua sekolah itu ialah Sekolah Kebangsaan (SK) Kompleks Seberang Takir dan Sekolah Menengah Kebangsaan (SMK) Kompleks Seberang Takir di Kuala Nerus.

“Sehubungan itu, saringan COVID-19 juga akan dilakukan terhadap murid atau guru yang menjadi kontak rapat dengan pesakit COVID-19 di sekolah tersebut,” katanya ketika dihubungi Bernama hari ini.

SMK Kompleks Seberang Takir mempunyai 765 pelajar dan 82 guru manakala SK Kompleks Seberang Takir mempunyai 817 murid dan 63 guru.

Pada Jumaat lepas, SK Padang Kemunting juga di Kuala Nerus ditutup setelah seorang gurunya disahkan positif COVID-19 manakala sehari sebelum itu, sebuah taman bimbingan kanak-kanak (Tabika) Jabatan Kemajuan Masyarakat (KEMAS) di Bandar Al Muktafi Billah Shah di Dungun turut ditutup setelah seorang kakitangannya disahkan positif wabak tersebut.


Merambong, pokok ‘pendamping’ penyu karah

TANJUNG BIDARA 14 November – Fizikalnya seperti tumbuhan biasa, tetapi siapa sangka pokok merambong yang banyak ditanam di pesisir pantai sebenarnya mempunyai kelebihan tersendiri.

Malah lebih penting, ia juga dianggap sebagai pokok mesra penyu karah mendarat di pantai Padang Kemunting, di sini, terutama pada waktu kemuncak sekitar April dan November setiap tahun.

Menurut Timbalan Pengarah Perikanan Negeri Melaka Nawar Abd Karim, penyu karah iaitu spesies penyu hanya terdapat di Negeri Melaka sering menjadikan pokok merambong sebagai lokasi persembunyian sebaik naik ke darat untuk bertelur.

Katanya, atas faktor itu, pokok berkenaan ditanam di sepanjang pesisir pantai Negeri Melaka, terutamanya Padang Kemunting yang menjadi lokasi pendaratan penyu karah tertinggi di negeri ini.

“Tumbuhan renek ini amat sesui sebagai tempat persembunyian penyu karah daripada sebarang gangguan. Kita berharap dengan adanya pokok ini, ia membantu meningkatkan lagi jumlah pendaratan penyu untuk bertelur.

“Sebab itulah, kita akan tanam lebih banyak lagi pokok jenis ini, bukan sahaja di Padang Kemunting, bahkan meliputi kawasan Tanjung Dahan hingga ke Kem Terendak yang menjadi antara kawasan pendaratan penyu karah tertinggi di negeri ini,” katanya ketika ditemui pada majlis pelepasan anak penyu karah bersempena DUN Tanjung Bidara Beach Clean Up di Pusat Konservasi dan Penerangan Penyu Padang Kemunting.

Mengulas lanjut, Nawar turut menasihati orang ramai terutamanya pengunjung pantai agar tidak merosakkan pokok merambong yang ditanam di sepanjang pesisiran pantai.

“Kita harap tiada yang merosakkan atau mematahkan dahan pokok merambong kerana inilah tumbuhan yang menarik penyu karah naik ke darat untuk bertelur dan membantu mengelakkan kepupusan penyu karah,” ujarnya.

Dalam pada itu, Nawar memaklumkan sepanjang Januari hingga Oktober tahun ini, sebanyak 900 sarang pendaratan penyu karah telah dikesan di sepanjang pesisir pantai negeri ini.

“Ini antara lain disumbangkan hasil kesedaran dan kerjasama agensi bersama orang awam dalam menjaga persekitaran dan cakna terhadap pengurusan serta pelepasan penyu karah di negeri ini.

Tambahnya, dalam usaha menjaga populasi penyu karah di negeri ini, Kerajaan Negeri telah mewartakan enakmen Kaedah-Kaedah Perikanan (Penyu dan Telur Penyu) Negeri Melaka yang melarang orang ramai untuk memiliki, mengambil atau memakan telur penyu.

“Setakat ini, kita telah mengeluarkan lesen kepada 10 pengutip telur penyu di sepanjang pantai negeri ini. Hanya mereka yang ada lesen sahaja dibenarkan mengutip telur penyu karah.

“Kebiasaannya setiap kali mendarat, penyu karah mampu menghasilkan 120 hingga 140 biji telur yang mana ia kemudiannya akan dibawa ke tempat pengeraman dan penetasan di Pusat Konservasi dan Penerangan Penyu Padang Kemunting.

“Selain penetasan, pusat konservasi berkenaan juga boleh dikunjungi orang ramai secara percuma bagi melihat sendiri penyu secara lebih dekat di kolam yang disediakan, selain boleh mendapatkan maklumat mengenai spesies berkenaan dan usaha memuliharanya,” katanya.


Kerajaan digesa tubuh pusat penyelidikan vaksin nasional- MEF

KUALA LUMPUR 14 Jun – Persekutuan Majikan-Majikan Malaysia (MEF) menggesa kerajaan mencari pakar dan sumber tempatan bagi menangani isu bekalan serta keberkesanan vaksin jangka panjang melalui penubuhan pusat penyelidikan vaksin nasional.

Presiden MEF Datuk Dr Syed Hussain Syed Husman JP berkata, kerajaan telah melakukan usaha yang baik dengan penubuhan pelbagai pusat vaksinasi sama ada dalam bentuk mega dan unit bergerak selain melibatkan klinik serta hospital swasta bagi membantu usaha itu serta menggerakkan kor perubatan angkatan tentera.

“Berdasarkan situasi itu dan matlamat untuk menjaga kesihatan serta keselamatan Rakyat daripada COVID-19 dan pandemik serupa pada masa akan datang, adalah penting untuk menubuhkan sebuah pusat penyelidikan vaksin nasional berasaskan kepakaran dan sumber tempatan,” menurutnya dalam kenyataan semalam.

“Malaysia memiliki kemudahan akademik serta penyelidikan saintifik dan pakar tempatan kita juga telah diiktiraf di peringkat global kerana menghasilkan vaksin bagi virus Nipah selain menangani SARS, H1N1 dan lain-lain sebelum ini,” katanya.


Cheng Hoe tekad padam rekod buruk berdepan Vietnam

KUALA LUMPUR 9 Jun – Ketua jurulatih skuad kebangsaan Tan Cheng Hoe, mahu pasukan bimbingannya tidak mensia-siakan peluang untuk menamatkan rekod buruk menentang Vietnam, apabila kedua-dua pasukan bertembung tengah malam, Jumaat ini.

Aksi Kumpulan G pusingan kedua Kelayakan Piala Dunia 2022/Piala Asia 2023 di Stadium Al Maktoum, Dubai, Emiriah Arab Bersatu (UAE) itu, akan menjadi pertemuan kelima kedua-dua pasukan sejak Cheng Hoe dilantik sebagai ketua jurulatih, dengan Vietnam memenangi tiga daripada empat aksi terakhir, dan sekali seri.

Rekod pertemuan itu disifatkan Cheng Hoe sudah cukup untuk memberikan pengajaran berguna kepada barisan pemainnya, supaya tampil lebih bersedia berdepan cabaran skuad Naga Emas kendalian jurulatih Park Hang-seo kali ini.

Pengendali berusia 53 tahun itu turut menggesa, setiap pemain khususnya jentera serangan pasukannya untuk tampil lebih berkesan di depan gawang, dengan tidak melepaskan peluang untuk meledak jaringan.

“Memang kita tahu dalam empat perlawanan terakhir pasukan tidak dapat kemenangan, tetapi saya rasa pemain pun sudah tahu cara atau corak permainan Vietnam. Kita mesti mengambil setiap peluang yang berada di depan mata,” katanya.

“Setiap kali bertemu Vietnam kita juga dapat banyak peluang jaringkan gol, sebab itu kita perlu fokus terus mencari peluang-peluang terbaik dan menjaringkan gol, apabila berada di hadapan gol,” katanya pada sidang media secara dalam talian sesi latihan skuad kebangsaan di Dubai, semalam.

Kejayaan menewaskan Vietnam akan menghidupkan peluang skuad kebangsaan dalam misi menamatkan saingan Kumpulan G di kedudukan dua teratas, bagi meraih slot automatik ke pusingan akhir Piala Asia 2023.

Sementara itu, Cheng Hoe mengakui corak permainan Vietnam tidak banyak berubah, selepas menyaksikan skuad bimbingan Hang-seo itu membelasah Indonesia 4-0 pada aksi kumpulan di Stadium Al Maktoum, awal pagi semalam.

Jelasnya, corak permainan digunakan Vietnam ketika bertahan mahupun menyerang pada perlawanan itu adalah taktikal biasa digunakan Hang-seo, sekali gus mengakui pasukannya tidak boleh memberikan ruang yang banyak kepada pihak lawan.

“Kita tahu kekuatan Vietnam adalah dari segi kelajuan, berpasukan serta semangat juang tinggi, dan ia menyebabkan kita perlu berjaga-jaga dengan serangan balas mereka yang pantas. Kita juga kena bekerja keras ketika menyerang supaya tidak membuka ruang yang banyak,” jelasnya.

Cheng Hoe berkata, ketiadaan tonggak jentera serangan Vietnam Nguyen Quang Hai pada pertembungan itu akibat digantung perlawanan, boleh dianggap sebagai khabar gembira buat pasukan negara, namun percaya Hang-seo pasti memiliki beberapa alternatif lain.

Bagaimanapun, beliau berkata sandaran untuk meraih kemenangan ke atas Vietnam perlu diletakkan sepenuhnya kepada barisan anak buahnya, sambil berharap setiap pemain yang bakal mengisi kesebelasan utama pasukan dapat membalas kepercayaan diberikan, bagi meraih keputusan positif.

“Memang setiap jurulatih ingin mencapai sesuatu apabila bertemu pasukan Vietnam yang dikatakan mempunyai pertahanan terbaik dalam kumpulan, akhirnya yang penting kalau kita ada keyakinan dan kepercayaan kepada setiap individu diturunkan, kita boleh dapat keputusan positif,” katanya.

Selepas enam perlawanan, Vietnam mendahului saingan Kumpulan G dengan mengumpul 14 mata, diikuti UAE kedua (12 mata), Thailand (sembilan mata), Malaysia (sembilan mata) dan Indonesia tercorot dengan mengutip satu mata.


ATM pertingkat keselamatan Pantai Timur Sabah – Hishammuddin

Menteri Kanan Pertahanan Datuk Seri Hishammuddin Tun Hussein berkata arahan itu dikeluarkan kepada ketiga-tiga perkhidmatan ATM melalui Panglima Medan Timur Lt Jen Datuk Mardzuki Muhammad, Panglima Armada Timur (TLDM) Laksamana Madya Datuk Sabri Zali dan Panglima Wilayah Udara 2 (TUDM) Mej Jen Datuk Shamsudin Kassim.

“Seperti yang ditegaskan oleh Panglima ATM (Jen Tan Sri Affendi Buang) dan Ketua Polis Negara (Tan Sri Acryl Sani Abdullah Sani) tindakan segera akan diambil bagi meningkatkan kesiapsiagaan ke tahap tertinggi di Sabah.

“Agensi perisikan dan keselamatan kita juga telah mengambil maklum tentang perkara yang dilaporkan dan sedang dalam proses verifikasi dengan agensi-agensi sejawat mereka di Filipina dan serantau seperti yang dinyatakan KPN dan Komander ESSCOM semalam,” katanya pada sidang media pasca Aspirasi Keluarga Malaysia 100 Hari di Wisma Perwira ATM, di sini.

“Sebarang ancaman, sama ada boleh dipercayai atau tidak ia mesti disahkan secara bebas dan dianggap serius. Saya menggesa rakyat di Sabah supaya tidak berasa bimbang dengan ancaman itu kerana ATM sentiasa memantau perkembangan itu dari semasa ke semasa.

“Apa jua maklumat orang ramai yang boleh membantu kita sama ada mengesahkan apa yang dilaporkan itu akan kita terima dan akan kaji secara menyeluruh,” katanya.

Hishammuddin berkata inisiatif Perjanjian Kerjasama Tiga Hala (TCA) yang melibatkan kerjasama antara Malaysia, Indonesia dan Filipina, dapat memastikan Laut Sulu dan Sulawesi, laluan perairan antara Sabah dan Selatan Filipina sentiasa selamat.

“Hubungan kerja saya dengan Menteri Pertahanan Indonesia, Prabowo Subianto dan Setiausaha Pertahanan Filipina, Delfin Lorenzana juga akrab dan kukuh dan sentiasa berkomunikasi antara satu sama lain mengenai perkara yang menjadi kebimbangan bersama terutama soal keselamatan.

“Mereka (Prabowo Subianto dan Lorenzana) dan saya bersetuju untuk melaksanakan semula Perbincangan Peringkat Menteri mengenai TCA dan kami merancang untuk bertemu pada Januari 2022 bagi kukuhkan lagi kerjasama antara angkatan tentera negara masing-masing di Laut Sulu dan Sulawesi,” katanya.

Beliau berkata memelihara keamanan dan kesejahteraan Sabah sentiasa menjadi keutamaan paling tinggi Kementerian Pertahanan dan kepimpinan kementerian akan terus memastikan keselamatan Sabah tidak dikompromi dan kedaulatan negara tidak sewenang-wenangnya dinodai.

Pada Khamis, media antarabangsa melaporkan satu mesyuarat diadakan pada 1 Dis lepas yang diatur oleh seorang pegawai kanan kerajaan tempatan Wilayah Sulu yang dihadiri 19 Datuk Bandar di sana bagi membincangkan penubuhan ‘Tentera Diraja Sulu’ untuk menawan Sabah dengan 11 daripada Datuk Bandar yang hadir bersetuju dengan rancangan itu.  – BERNAMA


Ordinan Darurat perlu dibahaskan bagi kemakmuran demokrasi

KUALA LUMPUR 30 Julai – Ordinan Darurat yang diisytiharkan atas perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah perlu dibentang dan dibahaskan dalam sesi Dewan Rakyat, selagi mana Seri Paduka belum memperkenan untuk membatalkan Ordinan berkenaan.

Penyandang Kursi Institusi Raja-Raja Melayu Universiti Teknologi Mara (UiTM), Profesor Datuk Dr Shamrahayu Ab Aziz berkata perkara itu termaktub dalam Perkara 150, Fasal 3, Perlembagaan Persekutuan.

“Sekiranya Seri Paduka tidak perkenankan lagi Ordinan itu untuk ditarik balik, maka apabila Parlimen bersidang, ia boleh dirungkaikan dan tindakan terbaik adalah dengan membahaskan ordinan ini yang saya fikir boleh menyelesaikan segala kekusutan ketika ini.

“Selain itu perbahasan ini juga boleh mendatangkan kemakmuran kepada demokrasi dan sekiranya perundangan itu diikut, ia akan lebih menunjukkan ketelusan kerajaan,” katanya dalam program Ruang Bicara bertajuk ‘Subplot Ordinan Darurat’ di Bernama TV, semalam.

Menjelas lanjut, Shamrahayu berkata, Parlimen masih perlu merungkai dan membahaskan perihal Ordinan Darurat ini meskipun ia dijadual akan tamat pada 1 Ogos 2021.

Beliau berkata sekiranya tidak dibahaskan, Perkara 150 Fasal 7 membolehkan Ordinan Darurat ini diteruskan selama enam bulan lagi selepas tarikh tamat pada 1 Ogos 2021.

Dalam pada itu, Shamrahayu berkata, teguran Yang di-Pertuan Agong hari ini menerusi kenyataan yang dikeluarkan oleh Istana Negara perlu diambil sebagai pengajaran oleh setiap pihak bahawa prinsip Raja Berperlembagaan kini memasuki dimensi baharu.

Dalam kenyataan Istana Negara semalam, Al-Sultan Abdullah menzahirkan rasa amat dukacita dengan kenyataan di Parlimen Isnin lepas bahawa kerajaan telah membatalkan semua Ordinan Darurat walhal ia belum lagi diperkenan Seri Paduka.

Al-Sultan Abdullah juga amat dukacita kerana apa yang telah diperkenan dan dititahkan kepada Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan serta Peguam Negara Tan Sri Idrus Harun bahawa cadangan pembatalan semua Ordinan Darurat dibentang dan dibahaskan di Parlimen bagi tujuan dirungkaikan tidak dilaksanakan.


Angka kematian harian COVID-19 kembali dua angka

Kementerian Kesihatan (KKM) menerusi perkongsian di https://covidnow.moh.gov.my memaklumkan sebanyak 99 kematian sebenar harian direkodkan dalam tempoh 24 jam iaitu sehingga 11.59 malam, 12 Sept.

Sementara itu, bagi kadar vaksinasi sebanyak 52.6 peratus atau 17,177,911 daripada keseluruhan populasi di negara ini, telah melengkapkan suntikan vaksin COVID-19 mereka setakat semalam.

“Bagi vaksinasi harian pula, sebanyak 227,476 dos vaksin diberikan semalam menjadikan keseluruhan dos yang diberikan menerusi Program Imunisasi COVID-19 Kebangsaan (PICK) meningkat kepada 34,488,051.


Empat sekeluarga maut: Pemandu treler direman tiga hari

IPOH, 14 Julai – Pemandu treler yang terbabit dalam kemalangan maut membabitkan empat sekeluarga di Kilometer 277.1 Lebuhraya Utara Selatan arah selatan di sini, petang semalam, direman tiga hari bermula hari ini sehingga Sabtu.

Ketua Polis Perak Datuk Mior Faridalathrash Wahid berkata pemandu berusia 34 tahun itu mempunyai 13 saman kesalahan trafik sejak 2008 sehingga tahun lepas, termasuk tiga daripada saman tersebut adalah terlibat dalam kemalangan jalan raya.

“Polis telah menahan pemandu treler dan akan direman hari ini bagi membantu siasatan lanjut di bawah Seksyen 41(1) Akta Pengangkutan Jalan 1987 iaitu menyebabkan kematian kerana memandu dengan melulu atau membahayakan.

Mior Faridalathrash berkata pihaknya menerima maklumat mengenai kejadian itu pada 2.45 petang semalam dan hasil siasatan mendapati sebuah treler tanpa muatan yang dipandu lelaki itu dari arah Taiping menghala ke Bukit Beruntung, Selangor telah merempuh sebuah kereta yang dinaiki empat sekeluarga dari arah belakang.

“Akibat daripada rempuhan tersebut, treler dan kereta itu telah menggelongsor ke hadapan lalu melanggar lima buah kenderaan lain yang turut mengalami kerosakan teruk namun kesemua pemandu dan penumpang tidak mengalami sebarang kecederaan,” katanya.

Dalam pada itu, Mior Faridalathrash turut meminta orang ramai yang telah menyaksikan kemalangan tersebut supaya menyalurkan maklumat kepada Pegawai Penyiasat Inspektor Mohd Tarmini Che Hassan di talian 013-5949441 untuk membantu siasatan kes tersebut.

Mangsa, pesara polis Rahim Ramli, 60, isterinya Siti Petimah Omar, 59, dan dua anak perempuan mereka, Nor Hadirah, 28, dan Nor Hamizah, 27, meninggal dunia di lokasi kejadian.


DUN Machap Jaya: Simpang Kuala Sungga dinaik taraf

MACHAP JAYA 2 Jun – Projek naik taraf persimpangan Kuala Sungga yang sebelum ini tertangguh berjaya dilaksanakan dengan kos berjumlah RM2 juta.

Simpang tiga berkenaan sebelum ini dikenali sebagai antara ‘persimpangan maut’ berikutan keadaan jalannya yang berselekoh dan gelap pada waktu malam menyukarkan pemanduan pengguna jalan raya.

Ahli Dewan Undangan Negeri (ADUN) Machap Jaya, Ngwe Hee Sem berkata, projek berkenaan sebelum ini diluluskan dalam RMK11 dengan kos naik taraf bernilai RM2 juta.

“Syukur pojek menaik taraf persimpangan Kuala Sungga, Tebohg telah siap disempurnakan. Terima kasih kepada pihak Jabatan Kerja Raya (JKR) yang dipertanggungjawabkan untuk melaksanakannya,” katanya.

Projek naik taraf simpang itu disempurnakan oleh EXCO Kerja Raya, Pengangkutan, Infrastruktur, dan Pengurusan Banjir negeri, Datuk Rahmad Marimad dan turut dihadiri Pengarah JKR, Datuk Ismail Abd Rahman pada Majlis Penyerahan Projek Menaiktaraf Persimpangan di Pekan Kuala Sungga, daerah Alor Gajah.


Sidang Parlimen 19 Disember, usul undi percaya kepada Perdana Menteri – PM Anwar

KUALA LUMPUR, 24 Nov – Persidangan Parlimen ke-15, yang pertama di bawah kerajaan pimpinan Perdana Menteri Datuk Seri Anwar Ibrahim, akan diadakan pada 19 Disember.

Anwar yang mengangkat sumpah jawatan sebagai Perdana Menteri ke-10 hari ini berkata satu usul undi percaya akan dibentangkan pada sidang itu bagi menamatkan soal keabsahan beliau selaku perdana menteri.

“Usul pertama selain daripada angkat sumpah adalah usul dari kerajaan iaitu undi percaya. Jadi tidak  timbul keresahan kita tentang keabsahan yang ada,” katanya pada sidang media pertamanya sebagai perdana menteri di Sungai Long Golf & Country Club, Kajang dekat sini  hari ini.

Selain Pakatan Harapan (PH), beliau turut mendapat sokongan Ahli Parlimen daripada Barisan Nasional (BN), Gabungan Parti Sarawak (GPS), Warisan, Parti Ikatan Demokratik Malaysia (MUDA), Parti Bangsa Malaysia (PBM) dan Bebas.

Anwar berkata pada sidang Parlimen itu juga kerajaan akan membentangkan dan meluluskan emolumen bagi penjawat awam terlebih dahulu, sebelum Bajet 2023 dibentangkan semula.

“Bajet, sudah pasti kita ada emolumen jelas (kepada penjawat awam) pertama pada 19 Dis ini. Supaya penjawat awam tidak perlu risau.

Bajet 2023 dibentangkan pada 7 Okt lepas oleh Menteri Kewangan ketika itu Tengku Datuk Seri Zafrul Abdul Aziz dengan peruntukan keseluruhan berjumlah RM372.3 bilion, dan tiga hari kemudian Parlimen dibubarkan bagi memberi memberi laluan kepada Pilihan Raya Umum ke-15 (PRU15).

Anwar, 75, mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara hari ini. — BERNAMA


Hapus tol janji basi, temberang rakyat – Ka Siong

TANGGA BATU 8 November – Janji Pakatan Harapan (PH) untuk menghapuskan tol sekiranya diberi mandat mentadbir negara pada Pilihan Raya Umum Ke-15 (PRU15) disifatkan sebagai janji basi.

Presiden MCA Datuk Seri Dr Wee Ka Siong berkata, pendirian PH untuk mengulangi janji sama yang tidak dapat dilaksanakan pada 2018 lalu merupakan suatu temberang dan tipu helah yang tidak bertanggungjawab.

Malah, katanya, pelbagai lagi janji bulan dan bintang lain yang ditawarkan PH ketika pentadbiran terdahulu tidak dapat direalisasikan, sekali gus membuktikan tindakan mereka seolah-olah mahu menipu undi.

“2018 lalu mereka kata nak mansuhkan tol, bila sudah menang kata manifesto bukan kitab suci. Tiba-tiba mereka guna satu cara yang dianggap inovatif iaitu memberikan diskaun (tol) 18 peratus, tetapi secara tersirat melanjutkan tempoh konsesi selama 20 tahun.

“Mereka cuba memperbodoh dan memperkotak-katikkan rakyat sebagai catur. Kalau mereka tidak boleh buat dahulu (hapuskan tol) kenapa perlu ulangi semula janji.

Hadir sama, calon Barisan Nasional (BN) Tangga Batu Datuk Lim Ban Hong; calon BN Alor Gajah Shahril Sufian Hamdan dan calon BN Kota Melaka Kon Qi Yao.

Mengulas lanjut Ka Siong yang juga Menteri Pengangkutan berkata, sesebuah kerajaan mestilah pragmatik dan tidak boleh menjanjikan sesuatu yang di luar kemampuan.

“Kita akan buat sesuatu yang kita mampu dan ada dokumen penting iaitu Bajet 2023 yang boleh menjadi kesinambungan kepada apa jua bantuan sebagaimana dijanjikan kepada rakyat,” katanya.


Polis tahan lelaki miliki pistol, lima peluru

Pemangku Ketua Polis Kelantan Datuk Muhamad Zaki Harun berkata lelaki berumur 28 tahun itu ditahan oleh sepasukan anggota dari Cawangan Siasatan Khas (D9) Ibu Pejabat Kontinjen (IPK) Kelantan pada 11.50 malam, Isnin.

Katanya selain pistol jenis Glock 19 Austria warna hitam lengkap dengan sebutir peluru di dalam ‘chamber’, turut ditemukan ialah empat butir peluru hidup dalam kelopak, dua bilah keris kecil, sembilan bilah pedang, satu bilah parang berhulu kayu, 185 biji pil disyaki dadah dan serbuk putih dipercayai dadah.

Bercakap kepada pemberita dalam sidang media di Ibu Pejabat Polis Daerah (IPD) Kota Bharu, di sini hari ini beliau berkata suspek yang memiliki 10 rekod lampau termasuk kesalahan narkotik, dan didapati positif dadah jenis methamphetamine itu, direman sehingga 29 Ogos bagi membantu siasatan.

Sementara itu dalam kes berasingan Muhamad Zaki berkata polis berjaya menahan 71 lelaki dan 21 wanita, semuanya pendatang tanpa izin dari Myanmar, di sebuah rumah di Kamping Belukar Pauh, Panji, di sini pada 4.40 pagi Selasa lepas.

“Turut ditahan tujuh lelaki tempatan berusia 17 hingga 43 tahun yang bertindak sebagai ‘penghantar’ selepas menerima arahan daripada seorang lelaki lain,” katanya dan menambah pada hari berikutnya seorang lagi ‘penghantar’ ditahan di tepi jalan berhampiran sebuah pasar raya di Wakaf Che Yeh. – BERNAMA


Jempol, Padang Terap catat cuaca panas tahap berjaga-jaga – MetMalaysia

KUALA LUMPUR,1 Mei – Jabatan Meteorologi Malaysia (MetMalaysia) mengeluarkan status cuaca panas tahap satu (berjaga-jaga) bagi kawasan Padang Terap di Kedah dan Jempol di Negeri Sembilan.

Menurut data kemas kini cuaca panas yang dimuat naik di Facebook jabatan itu hari ini, dua kawasan berkenaan mencatatkan gelombang haba tahap kuning setakat petang 4.20 petang tadi.

Sementara itu, kawasan lain di Semenanjung serta seluruh kawasan Sabah dan Sarawak mencatatkan suhu maksimum harian kurang daripada 35 darjah celcius (tahap biru).

MetMalaysia sebelum ini memaklumkan fenomena cuaca panas dan bahang yang melanda di kebanyakan kawasan di Semenanjung diramal tidak akan berpanjangan dan menasihati orang awam terutama mereka yang bekerja atau mempunyai aktiviti di luar bangunan supaya berhati-hati ketika cuaca panas. — BERNAMA


Pemilihan timbalan speaker Dewan Rakyat ditangguh

KUALA LUMPUR 14 Sept – Pemilihan Timbalan Yang Dipertua Dewan Rakyat bagi menggantikan Datuk Seri Azalina Othman Said yang meletak jawatan, ditangguhkan ke persidangan akan datang iaitu Mesyuarat Kedua Penggal Keempat Parlimen Ke-14 yang dijadual pada bulan hadapan.

Usul mengenai perkara itu pada asalnya disenaraikan dalam Aturan Urusan Mesyuarat kali ini iaitu pada Mesyuarat Pertama Penggal Keempat Parlimen Ke-14.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata, penangguhan itu bagi membolehkan pindaan Perkara 57 (1)(b) Perlembagaan Persekutuan dibuat untuk menambah jumlah Timbalan Yang Dipertua Dewan Rakyat daripada dua kepada tiga orang.

“Kita mungkin akan membuat satu peraturan supaya salah seorang daripada timbalan speaker yang dipilih nanti akan disandang oleh wakil pembangkang,” katanya ketika mengusulkan penangguhan pemilihan itu.

Perkara 57 (1)(b) Perlembagaan Persekutuan menyatakan Dewan Rakyat hendaklah dari semasa ke semasa memilih dua orang Timbalan Yang Dipertua daripada kalangan ahli Dewan Rakyat.

Wan Junaidi berkata beliau telah berbincang dengan pihak Jabatan Peguam Negara supaya pindaan itu dibawa pada penghujung persidangan kali ini bagi bacaan kali pertama.

Terdahulu Sim Tze Tzin (PH-Bayan Baru) mempersoalkan penangguhan itu dan meminta Wan Junaidi untuk memberikan alasan membawa usul penangguhan itu sedangkan banyak urusan Parlimen perlu dilaksanakan termasuk Transformasi Parlimen dan pembentangan Belanjawan 2022.


Kelab gabungan perlu proaktif bangunkan bakat bola sepak

AYER KEROH 16 Jan – Kelab gabungan bola sepak disaran lebih proaktif untuk bersama dengan Persatuan Bolesepak Melaka United (MUSA) bagi memacu hala tuju sukan berkenaan ke arah hala tuju lebih baik.

Presiden MUSA, Datuk Seri Utama Sulaiman Md Ali berkata, perkara tersebut penting bagi memastikan bakat-bakat bola sepak di Melaka mampu diketengahkan pada masa akan datang.

Hadir sama, Timbalan Presiden MUSA, Datuk Wira Mohd Yusoff Mahadi, Exco Sukan, VP Shanmugam dan Ketua Pegawai Eksekutif KenTeam, Justin Lim.

Pada masa sama, Sulaiman memberikan penghargaan kepada kesemua gabungan kelab yang sentiasa bekerjasama bersama persatuan itu demi melestarikan pembangunan sukan itu.

“Pada kesempatan ini, saya juga mengucapkan terima kasih kepada kepada wakil-wakil daripada 98 buah kelab gabungan yang hadir pada kongres MUSA kali ini.


Hampir 2,500 mualaf di Melaka

KUALA LINGGI 11 Mac – Melaka merekodkan seramai 2,483 mualaf sejak 2010 hingga tahun lalu, kata Ketua Menteri Datuk Seri Utama Sulaiman Md Ali.

Menurut beliau, untuk bulan pertama tahun ini sahaja seramai 23 lagi mualaf direkodkan selepas mereka memeluk agama Islam di Negeri Melaka.

Katanya, susulan peningkatan saudara baharu di negeri ini, Majlis Agama Islam Melaka (MAIM) telah memperuntukkan lebih RM13 juta pada 2023 khusus bagi bantuan kebajikan golongan tersebut.

“Peruntukan tersebut meningkat RM5 juta berbanding tahun lalu merangkumi bantuan kebajikan, bantuan makanan secara bulanan, bantuan anak-anak mualaf, bantuan sara diri bulanan, bantuan perubatan dan pelbagai lagi.

“Peningkatan itu juga seiring dengan kos sara diri dan kenaikan harga barangan di pasaran,” katanya ketika berucap pada Majlis Konvokesyen SALAM yang diadakan di Auditorium Ibn Khaldun UNIMEL, di sini, hari ini.

Hadir sama, Setiausaha MAIM Muhammad Ikram Ibrahim selain Timbalan Naib Canselor Penyelidikan dan Pembangunan Korporat UNIMEL Ts. Dr. Yuseni Abd Wahab.

Katanya, sama ada badan bukan kerajaan (NGO), masjid, surau, rakan sekerja, pasangan hidup, ahli keluarga dan pemimpin masyarakat perlu memainkan peranan bukan sahaja dalam dakwah tetapi juga bimbingan kepada mualaf.


Rai Hari Bapa ya! 11 individu disyaki ahli kongsi gelap ‘Geng 35’ ditahan polis selepas video mereka berkumpul dalam satu rumah, tular

ALOR SETAR 22 Jun – Polis menahan 11 individu termasuk dua wanita yang disyaki terlibat dengan kegiatan kumpulan kongsi gelap ‘Geng 35’ dalam operasi di sekitar Kulim, semalam.

Ketua Polis Kedah, Datuk Kamarul Zaman Mamat berkata, polis sebelum itu mengesan satu video berdurasi 44 saat di aplikasi ‘TikTok’ yang memaparkan seorang individu sedang memotong kek berbentuk nombor ‘35’ di dalam sebuah rumah.

“Polis dari Ibu Pejabat Polis Daerah Kulim telah mengesan video berkenaan pada pukul 7 malam, semalam yang dimuat naik di dalam aplikasi tersebut oleh seorang individu yang turut memaparkan seramai 15 individu berkumpul di dalam sebuah rumah tanpa penjarakan fizikal.

“Hasil risikan dijalankan mendapati kejadian berlaku di rumah salah seorang suspek yang meraikan sambutan Hari Bapa,” katanya dalam kenyataan di sini hari ini.

Beliau berkata susulan penyebaran video itu polis menahan 11 individu tersebut berusia 26 hingga 61 tahun kerana disyaki terlibat dalam kegiatan kongsi gelap dan beberapa barangan seperti telefon bimbit dan cincin milik suspek turut dirampas.

Katanya, kes disiasat mengikut Seksyen 269 Kanun Keseksaan, Seksyen 52(3) Akta Pertubuhan 1966 dan Peraturan 10(1) Peraturan-peraturan Pencegahan dan Pengawalan Penyakit Berjangkit 2021.

Sementara itu, dalam kes berasingan Kamarul Zaman berkata polis menahan empat lelaki dan dua wanita berumur antara 19 hingga 50 tahun yang terlibat dalam aktiviti penganjuran pertaruhan bola sepak Piala Euro 2020 di Sungai Petani pada 11.30 malam semalam.

Beliau berkata dalam serbuan hasil maklumat awam itu, pihaknya turut merampas 11 unit telefon bimbit, satu set komputer, tiga unit komputer riba, satu unit modem dan wang tunai berjumlah RM3,000.

“Kumpulan yang aktif sejak hampir lapan bulan lepas ini dipercayai melakukan aktiviti mengurus serta menganjurkan pertaruhan bola sepak Piala Euro 2020 dan mempromosi perjudian dalam talian yang menyasarkan pelanggan di Malaysia dan memperoleh keuntungan lebih kurang RM50,000 hingga RM70,000 sebulan,” katanya.

Beliau berkata kumpulan itu disyaki mengurus serta menjalankan aktiviti perjudian dalam talian menggunakan pelbagai laman sesawang perjudian dan kesemua mereka dibawa ke Ibu Pejabat Polis Daerah Kuala Muda untuk siasatan.


Kebenaran rentas negeri pasangan jarak jauh ditangguh dua minggu mulai 1 Jun

PUTRAJAYA 30 Mei – Kebenaran merentas negeri dan daerah bagi pasangan jarak jauh (PJJ) ditangguhkan sepanjang tempoh 14 hari Sekatan Pergerakan Penuh mulai 1 Jun ini bagi memutuskan rantaian pandemik COVID-19, kata Menteri Kanan (Kluster Keselamatan) Datuk Seri Ismail Sabri Yaakob.

Memperincikan perkara itu, beliau berkata sepanjang tempoh tersebut semua pihak termasuk golongan PJJ diminta bersabar dan berkorban demi memastikan kejayaan melandaikan lengkuk kes baharu COVID-19.

“Apa yang perlu hari ini semua rakyat perlu berkorban, ada yang terpaksa menutup perniagaan sementara waktu, ada yang terpaksa menutup kilang mereka sementara waktu untuk dua minggu ini.

“Jadi untuk PJJ juga perlu berkorban untuk dua minggu ini, dan kita telah buat keputusan untuk tidak benarkan golongan PJJ merentas negeri atau daerah,” katanya pada sidang media mengenai pelaksanaan Sekatan Pergerakan Penuh di sini hari ini.

Sidang media itu turut dihadiri Ketua Pengarah Kesihatan Tan Sri Dr Noor Hisham Abdullah yang membentangkan laporan mengenai situasi COVID-19 dalam negara.

Bagaimanapun, Ismail Sabri berkata pergerakan rentas negeri membabitkan kes kecemasan seperti kematian serta ahli keluarga sakit, nazak dan sebagainya dibenarkan dengan kebenaran Polis Diraja Malaysia (PDRM).

“Setakat ini, hanya PDRM sahaja yang boleh mengeluarkan surat kebenaran rentas negeri atau daerah bagi tujuan kecemasan seperti kematian dan keluarga nazak,” katanya.

Berikutan itu, beliau memohon kerjasama semua pihak untuk bersikap jujur ketika memohon kebenaran di balai polis bagi tujuan merentas negeri atau daerah memandangkan perbuatan memalsukan permohonan dan memberi alasan tidak munasabah boleh memberi kesan kepada mereka yang benar-benar perlu melakukan pergerakan tersebut.

“Saya difahamkan banyak kes yang polis terpaksa tolak kerana meragukan namun terdapat juga kes benar-benar tulen seperti mahu melawat ibu mereka yang sakit teruk. Jadi polis perlu berhati-hati dalam meluluskan permohonan kerana ada banyak permohonan palsu.

”Saya harap kita perlu benar-benar jujur kepada pihak polis ketika membuat permohonan. Kita mungkin boleh tipu polis namun kita tidak boleh tipu COVID-19 yang ada di mana-mana sahaja,” katanya.

Ismail Sabri juga berkata wakil rakyat seperti Ahli Parlimen dan Ahli Dewan Undangan Negeri (ADUN) dibenarkan bertugas serta berbakti kepada masyarakat di kawasan masing-masing dalam tempoh pelaksanaan Sekatan Pergerakan Penuh, namun mereka perlu mematuhi prosedur operasi standard (SOP) yang ditetapkan.

“Kita tahu tugas wakil rakyat sama ada ADUN atau ahli Parlimen untuk jaga kepentingan rakyat, contohnya sewaktu Perintah Kawalan Pergerakan (PKP) dahulu, ada wakil rakyat yang ingin hantar bakul makanan kepada rakyat di Parlimen mereka.

“Dalam PKP 1.0, kita benarkan pergerakan wakil rakyat, ia sama juga dalam PKP 3.0 kali ini termasuklah SOP yang perlu dipatuhi,” katanya.


PM nafi bubar Parlimen kerana desakan UMNO

Beliau berkata walaupun terdapat desakan daripada parti UMNO berhubung pembubaran Parlimen selepas kemenangan Barisan Nasional (BN) pada Pilihan Raya Negeri (PRN) Johor, namun kehendak parti itu tidak diikuti perdana menteri.

“Kalau ikutkan pandangan daripada parti dah lama, dah lama saya bubar Parlimen. Tengok masa PRN Johor yang kata bubar-bubar, setiap kali perhimpunan pun sebut bubar-bubar.

“UMNO dah lama cakap soal pembubaran, cuma masa yang tak sesuai dan saya pun masih belum merancang lagi dari segi tarikh yang tepat. Tetapi apabila ada isu yang berkaitan dan saya nampak tak boleh nak ‘go on’  (teruskan) lagi, jadi saya bubarlah,” katanya kepada media selepas melancarkan pembukaan Lebuhraya Bertingkat Damansara-Shah Alam (DASH) di sini hari ini.

Ismail Sabri yang juga Naib Presiden UMNO berkata demikian kepada pemberita selepas ditanya mengenai sama ada pembubaran yang diumumkan itu dilakukan atas desakan parti berkenaan.

Katanya, Presiden Bersatu Tan Sri Muhyiddin Yassin juga pernah mengeluarkan kenyataan bahawa kerajaan ini gagal dan perlu mengadakan pilihan raya semula dan segera.

“Presiden Bersatu, dia adalah parti yang sama dalam gabungan kerajaan. Ada sembilan tak silap saya menteri dari parti dia (Bersatu). Tiba-tiba dia ‘attack’ (serang) kerajaan, itu merupakan perkara yang amat tidak bertanggungjawab kalau dia katakan saya tidak bertanggunjawab,” katanya.

Justeru, beliau berkata demi memastikan kestabilan kerajaan bagi proses pemulihan ekonomi pasca COVID-19 dan pelaksanaan agenda lebih besar, Ismail Sabri menegaskan mandat seharusnya dikembalikan kepada rakyat untuk membuat pilihan membentuk kerajaan yang lebih stabil selepas Pilihan Raya Umum Ke-15. – BERNAMA


Rapid bus lakukan penstrukturan semula dua lagi laluan bawah inisiatif rasionalisasi

KUALA LUMPUR 16 Dis. – Rapid Bus Sdn Bhd, anak syarikat Prasarana Malaysia Berhad (Prasarana) dan operator perkhidmatan bas Rapid KL, hari ini mengumumkan penstrukturan semula Laluan T756 dan T221 berkuat kuasa 1 Jan 2021 dan dijangka menjadi peringkat terakhir dalam inisiatif pelaksanaan rasionalisasi laluan-laluan bas kendaliannya.

Rapid Bus dalam kenyataan memaklumkan penstrukturan semula itu melibatkan pemendekkan Laluan T756 antara Bukit Kemuning, Shah Alam dan Hentian Bandar iaitu bermula dari Hentian Bandar Seksyen 14 Shah Alam dan berakhir di AEON Big, Bukit Rimau.

Menurut kenyataan itu, Laluan T221 antara Stesen Transit Aliran Ringan (LRT) Dato’ Keramat dan Ampang Point, pula akan ditamatkan sepenuhnya berikutan terdapat pertindihan dengan laluan lain.

“Laluan T756 mempunyai pertindihan 25 peratus dengan perkhidmatan bas percuma SMART Selangor untuk Laluan SA06 dan SA08. Perkhidmatan SA06 (KTM Seksyen 19-Kota Kemuning) mempunyai kekerapan setiap 30 hingga 35 minit. Sementara, perkhidmatan SA08 (Stesen LRT Alam Megah-Kota Kemuning) mempunyai kekerapan perkhidmatan setiap 30 hingga 35 minit.

“Laluan 221 akan ditamatkan kerana ia bertindih dengan Laluan 220 (Taman Melawati-Lebuh Ampang) dan Laluan 253 (Stesen LRT Wangsa Maju-Ampang Point). Laluan 221 juga adalah bertindih dengan Laluan 220 dari Stesen LRT Dato’ Keramat di samping bertindih juga dengan Laluan 253 sepanjang MRR2 ke Ampang Point,” menurut kenyataan itu.

Justeru, para penumpang yang ingin meneruskan perjalanan dari Laluan T756 boleh menggunakan perkhidmatan bas percuma SMART Selangor Laluan SA06 dan SA08 sebagai alternatif ke Canal Garden, Kota Kemuning Business Park, Sekolah Kebangsaan Bukit Kemuning, Pangsapuri Sri Kemuning, Pangsapuri Sri Nervilla, Kemuning Greenville, Pusat Perniagaan Kota Kemuning dan Kota Kemuning Hills.

Sementara itu, katanya para penumpang boleh menggunakan Laluan 220 sebagai alternatif ke hentian LRT Dato’ Keramat, Taman Datuk Keramat, Flat Keramat, Medan Selera Desa Keramat dan GSK.

“Untuk ke hentian Pusat Akuarium, Kuala Ampang, Ampang Puteri dan Ampang Point, para penumpang boleh menggunakan Laluan 253 dengan membuat pertukaran di hentian Flat Taman Sepakat,” tambahnya.

Jelasnya, inisiatif pelaksanaan rasionalisasi laluan-laluan bas itu adalah untuk mengoptimakan sumber, akibat penurunan besar jumlah penumpang rentetan penularan wabak COVID-19 dan arahan Perintah Kawalan Pergerakan (PKP) di seluruh negara.

“Untuk memantapkan operasi dan meningkatkan perkhidmatan untuk pengguna, inisiatif Rapid Bus yang berikutnya adalah meneruskan pelaksanaan ‘Hub-and-Spoke’ untuk laluan-laluan utama di koridor Jalan Ipoh, Jalan Pahang dan Lebuhraya Persekutuan.

“Di samping itu, Rapid Bus akan meneruskan inisiatif penjenamaan semua bas perantara LRT di laluan-laluan yang terpilih. Inisiatif ini berupaya menghubungkan pelanggan yang menggunakan perkhidmatan rel ke stesen LRT secara efektif,” katanya.

Pengguna boleh menggunakan aplikasi-aplikasi Google Maps atau Moovit atau melayari portal MyRapid Bus Kiosk di https://myrapidbus.prasarana.com.my/kiosk untuk mendapat info-info terkini mengenai perkhidmatan Rapid Bus bagi membantu merancang perjalanan mereka.


Rakyat Indonesia syukur dapat beraya di kampung halaman

JAKARTA, 2 Mei – Rakyat Indonesia yang beragama Islam pada Isnin menyambut Hari Raya Aidilfitri dengan penuh gembira dan rasa syukur selepas pemerintah membenarkan mereka pulang berhari raya di kampung halaman masing-masing.

Buat pertama kali sejak wabak COVID-19 melanda pada 2020, tahun ini mereka bebas merayakan Aidilfitri dalam suasana riang sekaligus menyambung tradisi bermaaf-maafan sesama ahli keluarga di pagi raya.

Menyedari detik itu suatu yang sangat bermakna, Presiden Joko Widodo, dalam ucapan beliau menzahirkan rasa syukur kerana masyarakat telah dibenarkan berkumpul dengan ibu bapa, keluarga dan sanak saudara.

Ditayangkan di YouTube Sekretariat Kabinet, beliau dan isteri turut memohon maaf zahir dan batin. Joko Widodo, yang popular dengan panggilan Jokowi, menunaikan sembahyang Aidilfitri di Yogyakarta.

Di sebalik keriuhan di luar kota, kota raya Jakarta yang kebiasaanya hiruk pikuk dengan aktiviti masyarakat dan kesesakan lalulintas bertukar sepi selepas sebahagian besar penduduk pulang ke kampung.

Sambutan Hari Raya di sini bermula sejak Ahad malam apabila jemaah di setiap masjid dan surau melaungkan takbir berselang seli dengan bunyi mercun.

Pukul 7.00 pagi waktu Indonesia barat, naib presiden Ma’ruf Amin dan pemimpin kerajaan menyertai umat Islam bersembahyang di Masjid Istiqlal yang dibenarkan menampung kira-kira 100,000 jemaah.

Pemerintah bagaimanapun terus mengingatkan masyarakat agar sentiasa waspada, memakai pelitup muka, kerap mencuci tangan dengan sabun dan menjaga jarak termasuk ketika beribadah di masjid.

Sementara itu, rakyat Malaysia di Jakarta menunaikan sembahyang di Dewan Serbaguna Kedutaan Malaysia di Kuningan, diimamkan atase agama Ustaz Muhammad Naqzrul Azraf Mhd Nazarludin diikuti sesi bermaafan.

Kira-kira 200 orang lengkap berpakaian baju Melayu bersampin songket dan baju kurung berwarna warni menikmati jamuan tradisional Malaysia seperti lemang dan rendang, kuih serta teh tarik.

Di majlis itu, Education Malaysia Indonesia, Kementerian Pengajian Tinggi di bawah flagship [email protected] turut mengagihkan barang makanan kepada 100 pelajar Malaysia di sekitar Jakarta dan kanak-kanak sumbangan Malaysian Airlines dan pengeluar produk masakan iaitu Adabi.


33 unit pondok Tahfiz Al-Imaniyah musnah terbakar

KUANTAN, 24 Julai – Kira-kira 33 unit pondok tahfiz Madrasah Al-Imaniyah di Kampung Darat, Jalan Sungai Ular, di sini musnah dalam kebakaran hari ini.

Bagaimanapun, tiada kecederaan dan kemalangan jiwa dilaporkan dalam insiden berkenaan berikutan pondok tahfiz itu tidak berpenghuni kerana difahamkan penghuninya sedang bercuti.

Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani berkata pihaknya menerima panggilan kecemasan sekitar 9.39 pagi sebelum 16 anggota dan pegawai bersama-sama tiga jentera dari Balai Bomba dan Penyelamat Gebeng dan Indera Mahkota digerakan ke lokasi kejadian.

Beliau berkata sejurus tiba api masih marak di premis yang menempatkan kira-kira 100 unit pondok kayu itu dan kedudukan pondok yang rapat menyebabkan kebakaran merebak dengan cepat.


Melaka perkenal Teksi Air tahun hadapan

AYER KEROH 3 Dis. – Perkhidmatan Teksi Air bakal diperkenalkan pada tahun hadapan sebagai langkah terbaik bagi menarik lebih ramai pelancong ke negeri ini dalam tempoh pasca penularan pandemik COVID-19.

Pengerusi Jawatankuasa Pelancongan, Warisan dan Kebudayaan, Datuk Muhammad Jailani Khamis berkata, kaedah itu sebagai pendekatan terbaik dan langkah kreatif kerajaan negeri memperkenalkan pelbagai produk pelancongan baharu di Melaka menjelang tahun hadapan.

“Sebanyak dua buah teksi air yang menawarkan perkhidmatan membawa pelancong ke lapan destinasi perhentian di sepanjang sungai terbabit akan diperkenalkan dengan perkhidmatan yang bermula dari Melaka Sentral ke pusat bandar menggunakan jajaran Sungai Melaka.

“Produk yang akan dikenali sebagai ‘Water Taxi’ yang diseliakan Perbadanan Pantai dan Sungai Melaka (PPSPM) selain menambah baik produk sedia ada seperti Melaka River Cruise dengan perjalanan dianggarkan sejauh 4.5 kilometer.

‘Produk seperti ini dilihat sangat sesuai bagi penawaran pakej pelancongan untuk seisi keluarga dan pasti dapat memulihkan semula sektor pelancongan di negeri ini.

“Selain itu, pelbagai produk baharu turut diperkenalkan pada tahun hadapan bagi menarik pelancong ke Melaka antaranya Dinosaur Park di Zoo Melaka, Rumah Hantu di Menara Taming Sari dan Kompleks Pelancongan Klebang.

‘Malah, kita turut akan perkenalkan ‘Love Boat’ untuk pasangan suami isteri atau kekasih dan bagi orang Islam mereka perlu menunjukkan surat nikah sebelum dibenarkan menggunakan kemudahan tersebut yang ditawarkan dengan harga berpatutan,” katanya.

Beliau berkata demikian pada sidang media selepas Pelancaran Melaka Golf Championship 2020 di Hotel Ames, Ayer Keroh, di sini, hari ini.

Mengulas lanjut, Muhammad Jailani berkata, pendekatan memperkenalkan kepelbagaian produk baharu itu merupakan antara usaha diambil Tourism Melaka bersama pemain industri pelancong negeri ini yang bukan sahaja menarik ramai pelancong namun memberi peluang kepada mereka agar menginap di negeri ini pada kadar yang lama.

Katanya, biarpun sasartan mencapai 5.6 juta pelancong agak tersasar disebabkan pandemik COVID-19 pendekatan dalam mengadakan penganjuran lain seperti kejohanan golf yang disertai penduduk luar dalam dalam negeri mampu menambah jumlah pelancong dalam tempoh dua minggu terakhir ini.

“Seperti kita alami, pengusaha pelancongan begitu terjejas akibat pandemik Covid-19 dan kerana itu kita sentiasa berusaha untuk memastikan Melaka terus mempunyai tempat pelancongan yang unik dan mempersonakan,” katanya.


13 doktor dari Kelantan dihantar bantu hospital di Sabah tangani COVID-19

KOTA BHARU 5 Okt. – Jabatan Kesihatan Negeri Kelantan (JKNK) telah menghantar seramai 13 doktor ke Sabah bagi membantu menangani penularan pandemik COVID-19 di negeri itu.

Pengarah JKNK Datuk Dr Zaini Hussin berkata kumpulan doktor itu dihantar melalui dua fasa iaitu pada 23 Sept seramai lima orang manakala dalam Fasa II iaitu semalam, seramai lapan doktor telah berlepas ke Negeri Di Bawah Bayu.

“Kumpulan pegawai perubatan yang dihantar ini adalah dari pelbagai hospital di Kelantan. Tujuan mereka dihantar adalah bagi membantu hospital di Sabah menangani masalah pandemik COVID-19,” katanya ketika dihubungi hari ini.

Beliau juga berkata sembilan individu yang positif jangkitan virus berbahaya itu di Kelantan, termasuk bayi berusia 17 bulan, kini berada dalam keadaan stabil,

Bagaimanapun, melihat kepada peningkatan kes harian yang tinggi pada masa ini, JKNK meminta orang ramai agar mematuhi prosedur operasi standard yang telah ditetapkan bagi mengekang penularan.


Pele sifatkan pengalaman disuntik vaksin COVID-19 sebagai ‘hari yang tidak dapat dilupakan’

RIO DE JANEIRO 3 Mac. – Legenda bola sepak Brazil, Pele menggambarkan pengalaman disuntik vaksin COVID-19 sebagai ‘tidak dapat dilupakan’ dan meminta kerjasama global untuk mengakhiri wabak tersebut.

“Pandemik itu belum berakhir. Kita mesti tetap berdisiplin untuk menyelamatkan nyawa kerana banyak orang belum diberi vaksin. Ini akan berlalu jika kita saling memikirkan dan saling membantu,” katanya lagi.

Pele yang mengalami pelbagai masalah kesihatan dalam beberapa tahun kebelakangan ini telah mengasingkan diri sejak COVID-19 diumumkan sebagai wabak global pada Mac tahun lalu.

Pada tahun 2000, dia berkongsi penghargaan untuk pemain terbaik Persekutuan Bolasepak Antarabangsa (FIFA) abad ke-20 dengan legenda Argentina, mendiang Diego Maradona yang meninggal dunia November lalu pada usia 60 tahun.


Peniaga wanita rugi RM4,700 ditipu khidmat kemas rumah RM50

Ketua Polis Melaka Datuk Zainol Samah berkata, mangsa berusia 46 tahun berasal dari Kuala Sungai Baru tertarik dengan tawaran berkenaan di Facebook dan kemudian menekan pautan WhatsApp untuk urusan selanjutnya.

“Bayaran ditawarkan adalah RM50 bagi tempoh 5 jam. Selepas itu mangsa mengisi maklumat tempahan dan membuat pembayaran pendahuluan RM10 tetapi transaksi tidak berjaya sebelum diminta untuk membayar secara tunai.

“Namun selepas kira-kira 30 minit mangsa menerima pesanan daripada bank mengatakan terdapat pemindahan wang daripada akaunnya kepada pihak ketiga berjumlah RM4,700,” katanya menerusi kenyataan media.

“Berdasarkan keterangan, modus operandi digunakan kami tidak menolak kemungkinan ini adalah taktik baharu dikesan berlaku di negeri ini selain Polis Kontinjen Melaka baru menerima satu laporan membabitkan pengodaman ‘File’,” katanya.

Mengulas lanjut, Zainol berkata, pihaknya menasihati orang awam agar lebih berhati-hati dalam dengan tawaran yang diiklankan di media sosial selain jangan mudah mengisi maklumat diri pada pautan yang diberikan.


Mahkamah rayuan kekal hukuman mati penganggur bunuh tiga anggota keluarga angkat

Panel tiga hakim terdiri daripada Datuk Seri Kamaludin Md Said, Datuk Nordin Hassan dan Datuk Hashim Hamzah turut mengesahkan hukuman penjara 10 tahun, yang dijatuhkan oleh Mahkamah Tinggi terhadap Luqman Hadi Mustapa kerana cubaan membunuh dua adik-beradik.

Nordin, yang menyampaikan keputusan mahkamah berkata bebanan terletak pada Luqman untuk membuktikan pembelaannya atas kesalahan undang-undang di bawah Seksyen 84 Kanun Keseksaan atas imbangan kebarangkalian.

Seksyen 84 menyatakan bahawa tiada apa-apa kesalahan yang dilakukan oleh seseorang, yang pada masa melakukannya, tidak berfikiran waras, tidak dapat mengetahui sifat perbuatan itu atau dia melakukan apa yang salah atau bertentangan dengan undang-undang.

Beliau berkata hakim perbicaraan yang perlu memutuskan sama ada pembelaan kehilangan akal dari segi undang-undang terbukti atau tidak berdasarkan fakta kes sambil menambah bahawa mahkamah mendapati Mahkamah Tinggi telah membuat keputusan yang betul apabila menolak pembelaan hilang akal dalam kes itu dan ia telah disokong oleh undang-undang.

Luqman, 33, merayu terhadap keputusan Mahkamah Tinggi Melaka pada 16 Ogos 2019, yang menjatuhkan hukuman mati terhadapnya selepas didapati bersalah membunuh Mariah Baharim, 61, yang merupakan kakak ibu angkatnya, Hassan A. Wahab, 70, (suami Mariah) dan anak lelaki mereka Muhammad Taufeq Hassan, 22 tahun.

Mahkamah Tinggi juga mendapati Luqman bersalah atas dua pertuduhan cuba membunuh anak perempuan Mariah, Noor Haslinda Diyana Hassan, 26, dan Nur Aqedah Aeina Hassan, 24 dan menjatuhkan hukuman penjara 10 tahun, serentak, bagi setiap dua pertuduhan.

Dia didakwa melakukan kesalahan itu di sebuah rumah di Jalan Sidang Said di Bertam Malim, Melaka antara 5.50 pagi dan 6.15 pagi pada 25 Ogos 2016.

Dalam keputusannya, hakim Mahkamah Tinggi ketika itu Datuk Wira Ahmad Nasfy Yasin (kini hakim Mahkamah Rayuan) berkata tindakan Luqman tidak konsisten dengan individu yang tidak waras, memandangkan fakta bahawa neneknya tidak cedera dalam kejadian itu dan Luqman terlebih dahulu menyerang lelaki sebelum menyerang saudara perempuannya.

Semasa perbicaraan di Mahkamah Tinggi, 25 saksi memberi keterangan bagi pihak pendakwaan. Apabila mahkamah mengarahkan Luqman membela diri, dia memilih untuk berdiam diri.

Timbalan Pengarah Hospital Permai di Johor dipanggil sebagai saksi dalam perbicaraan untuk mengemukakan laporan oleh pakar psikiatri yang telah memeriksa Luqman kerana pakar psikiatri itu telah meninggal dunia.

Luqman diwakili peguam Azrul Zulkifli Stork, Mohd Fahmy Sulaiman dan Azalea Nazihah Zulkifli manakala Timbalan Pendakwa Raya Nurul Farhana Khalid dan Dhiya Syazwani Izyan Mohd Akhir bagi pihak pendakwaan.


Trend ‘Dark Side’ media sosial, polis beri amaran keras

KUALA LUMPUR, 21 Sept – Menggunakan platform media sosial untuk memaparkan pelbagai perkara, sama ada peribadi, rasmi, perniagaan atau promosi barang merupakan perkara normal masyarakat masa kini.

Mungkin agak mengejutkan juga apabila ada yang berani memaparkan sisi hitam mereka di laman sosial, dan bagi pengguna tegar sebuah platform media sosial popular, pastinya mengetahui maksud akaun ‘Dark Side’ atau DS iaitu pemilik akaun laman sosial yang memaparkan sisi gelap khususnya keinginan dan fantasi seksual.

Aplikasi media sosial yang mudah diakses juga memberi kelebihan kepada pengguna untuk membuka akaun DS masing-masing, malah jumlah akaun seumpama itu dilihat semakin bertambah dengan kebanyakan tulisan berbaur lucah, kata kesat dan mengajak melakukan hubungan intim, selain memuat naik serta menjual video dan gambar pornografi peribadi.

Baru-baru ini Bernama menemu bual seorang pengguna platform itu yang identitinya dirahsiakan, dan menurut beliau platform media sosial itu menjadi pilihan, kerana pengguna bebas memuat naik gambar dan video lucah peribadi malah lebih teruk ada antaranya memaparkan aksi seks luar tabii.

Pemilik akaun DS kebiasaannya menggunakan nama samaran dan memuat naik kandungan lucah peribadi untuk tatapan pengikut masing-masing, namun ada juga yang menjualnya untuk mengaut keuntungan.

“Ada akaun yang post gambar, video bogel sendiri…untuk suka-suka. Kebiasaannya dalam video dan gambar, si pelaku akan ‘menutup’ wajah mereka, namun ada juga yang secara jelas memaparkan wajah mereka,” katanya yang turut mengakui menjadi pengikut beberapa akaun DS.

Pemuda berusia 26 tahun itu berkata, pemilik dan pengikut akaun juga tanpa segan silu bersembang mengenai topik lucah, fantasi seksual dan saling bertukar kandungan pornogafi, malah ada yang mengajak untuk melakukan hubungan seks.

Terdapat pemilik akaun DS menjual koleksi video dan gambar lucah kepada pelanggan yang terpilih, dengan harga serendah RM50 dan ada yang mencecah ratusan ringgit.

Pemuda itu berkata, antara modus operandi pengguna media sosial itu ialah pemilik akaun memuat naik video pendek sebagai iklan untuk menarik pelanggan dan dimasukkan dalam satu kumpulan menerusi aplikasi ‘chatting’ selepas membuat bayaran.

Mengulas perkara itu, Pakar Psikologi Kaunseling Universiti Pertahanan Nasional Malaysia Prof Datuk Dr Mohamed Fadzil Che Din menjelaskan, trend DS ini dilihat berkait rapat dengan aspek kesihatan mental.

Menurutnya inidividu terlibat gagal mengimbangi desakan naluri, seksual dengan daya fikir yang rasional mereka berteraskan nilai agama dan moral yang kukuh.

“Si pelaku ini didesak oleh jiwa kacau ke arah menonjolkan maruah diri, bagi mencapai kepuasan sendiri sama ada dalam bentuk pengiktirafan, pujian, seksual atau perhatian.

“Mental yang lemah gagal untuk urus desakan libido atau naluri keseronokan yang kuat. Jika mental mereka kuat…ia akan dapat mengurus semua desakan naluri dengan baik dan berjaya. Jika tidak dirawat, akan menjadi barah dalam masyarakat, khususnya pengguna laman sosial,” katanya kepada Bernama.

Mohamed Fadzil berkata akaun DS  juga boleh dikategori sebagai alat untuk memperdayakan orang lain, khususnya gelongan wanita atau menjadikan wanita sebagai mangsa.

Dalam pada itu, Timbalan Pengarah (Siasatan/Perundangan) Jabatan Siasatan Jenayah (JSJ) Bukit Aman DCP Mior Faridalathrash Wahid berkata, trend DS mendapat perhatian polis dan kerjasama telah dilaksanakan bersama Suruhanjaya Komunikasi dan Multimedia, bagi mengenal pasti pemilik akaun yang didapati menjual atau mengedarkan gambar lucah atau erotik.

“Ini merupakan salah satu modus operandi yang digunakan oleh pihak tertentu, untuk tujuan pengiklanan dan promosi. Medium ini merupakan cara yang mudah dan boleh diakses serta murah oleh golongan sasaran atau orang ramai.

“Kegiatan ini merupakan sesuatu yang amat serius, kerana secara terang-terangan mempromosi dan mengiklan perbuatan melanggari undang-undang berkuatkuasa di Malaysia,” katanya kepada Bernama baru-baru ini.

Mior Faridalathrash menegaskan pengiklanan, pemilikan dan pengedaran ke atas bahan lucah sifatnya merupakan kesalahan mengikut Seksyen 292 Kanun Keseksaan dan Seksyen 233 Akta Komunikasi dan Multimedia 1998, dan jika pembeli berbuat demikian satu pertuduhan jenayah boleh dikenakan terhadapnya.

Beliau berkata beberapa akaun yang didakwa menjual gambar dan video lucah telah dikenal pasti baru-baru ini dan tindakan telah diambil bersama SKMM.

“Apabila ada akaun di laman sosial yang jelas menjual gambar dan video lucah ini, kita akan minta SKMM untuk menyekat laman sosial itu,” katanya yang turut memberi amaran bahawa polis sentiasa memantau trend DS ini di laman sosial.- BERNAMA


Galak pakai pelitup muka di lokasi tumpuan – Exco

AYER KEROH 29 April – Orang ramai digalakkan agar memakai pelitup muka ketika berada di kawasan tumpuan awam sebagai langkah berjaga-jada untuk mengelakkan daripada dijangkiti COVID-19.

Exco Kesihatan, Sumber Manusia dan Perpaduan negeri, Ngwe Hee Sem berkata, pemakaian pelitup muka seperti yang disarankan Kementerian Kesihatan Malaysia (KKM) itu juga amat digalakkan di kawasan sekolah.

“Sekiranya dalam masa terdekat, kes COVID-19 semakin meruncing dan kerajaan mewajibkan pemakaian pelitup muka, kita akan ikut prosedur operasi standard (SOP) tersebut,” katanya.

Beliau berkata demikian pada sidang media selepas menghadiri Majlis Rumah Terbuka Aidilfitri Kerajaan Negeri Melaka di Pusat Dagangan Antarabangsa Melaka (MITC), di sini, hari ini.

Mengulas lanjut, Hee Sem turut menyarankan orang ramai untuk menjaga diri dan mengamalkan penjarakan ketika menghadiri majlis rumah terbuka sepanjang musim perayaan.

Menurutnya orang ramai turut dinasihatkan untuk meminum air masak secukupnya dan mengurangkan aktiviti luar susulan fenomena cuaca panas melampau ketika ini, bagi mengelakkan risiko strok haba.